**Az Állatorvostudományi Egyetem**

**Szervezeti és Működési Szabályzata**

**III. kötet**

**Hallgatói Követelményrendszer**

**Hallgatói Juttatások és Térítések Szabályzata**

****

**Budapest**

**2017. december 12.**

## Bevezetés

Az Állatorvostudományi Egyetem (a továbbiakban: Egyetem) Szenátusa az Egyetemi Hallgatói Önkormányzat és a Doktorandusz Hallgatói Önkormányzat egyetértésével a nemzeti felsőoktatásról szóló 2011. évi CCIV. törvény (Nftv.) 12.§ (3) eb), illetve 61.§-ában kapott felhatalmazás alapján, valamint a végrehajtás tárgyában kiadott a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Korm. rendeletben foglaltak figyelembe vételével (a továbbiakban: Kormányrendelet) az Egyetem Szervezeti és Működési Szabályzata Hallgatói Követelményrendszere részeként, az Egyetem hallgatói részére nyújtható támogatások és az általuk fizetendő díjak és térítések szabályait a következők szerint határozza meg.

# ÁLTALÁNOS RENDELKEZÉSEK

## A Szabályzat hatálya

**1. §**

(1) Jelen Szabályzat hatálya kiterjed:

a) az Egyetemen államilag támogatott, magyar állami (rész)ösztöndíjas képzésben tanulmányokat folytató magyar állampolgárságú hallgatókra (a továbbiakban: hallgatók);

b) külön jogszabály vagy nemzetközi megállapodás alapján a külföldi állampolgárságú, államilag finanszírozott képzésben résztvevő hallgatókra

(2) Jelen Szabályzat a jogszabályokban meghatározott eltérésekkel terjed ki az Egyetemen költségtérítéses, önköltséges képzésben részt vevő hallgatókra.

(3) Jelen Szabályzat hatálya kiterjed az Egyetem valamennyi, hallgatói juttatásokkal és térítési díjakkal kapcsolatos ügyekben eljáró oktatójára, dolgozójára és testületeire is.

(4) A Szabályzat hatálya nem terjed ki a felvételi eljárás során fizetendő díjakra.

(5) Azt a külföldi állampolgárságú, államilag finanszírozott képzésben résztvevő hallgatót, aki külön törvény szerint a szabad mozgás és tartózkodás jogával rendelkezik, a fizetendő díjak és a kapott támogatások tekintetében azonos jogok illetik meg, illetve azonos kötelezettségek terhelik, mint a felsőoktatásban részt vevő magyar állampolgárságú hallgatókat.

(6) Az Egyetemen a hallgatók finanszírozási státusza államilag támogatott, magyar állami ösztöndíjjal támogatott, magyar állami részösztöndíjjal támogatott, költségtérítéses, vagy önköltséges lehet. Ahol jelen szabályzatban – a 4.§ (1) bekezdését kivéve – az „államilag támogatott” kifejezés szerepel, azon a „magyar állami ösztöndíjjal támogatott” és a magyar állami részösztöndíjjal támogatott” kifejezéseket is érteni kell – kivéve, ha adott §-ban a „magyar állami ösztöndíjjal támogatott”, illetve a „magyar állami részösztöndíjjal támogatott”, továbbá a „magyar állami (rész)ösztöndíjas” kifejezések külön szerepelnek. Ahol jelen szabályzatban „költségtérítéses” kifejezés szerepel, azon az „önköltséges” kifejezést is érteni kell – kivéve, ha adott §-ban az „önköltséges” kifejezés külön szerepel.

## A hallgatói juttatások és térítési díjak ügyében eljáró testületek és személyek

**2. §**

(1) A Szenátus fogadja el az Egyetemi Hallgatói Önkormányzat és a Doktorandusz Hallgatói Önkormányzat egyetértésével:

a) hallgatói juttatásokról és a hallgatók által fizetendő díjakról és térítésekről rendelkező jelen Szabályzatot.

b) dönt minden olyan kérdésben, amelyet a hallgatói juttatások és térítési díjak tekintetében a jogszabály, vagy jelen Szabályzat a hatáskörébe utal, illetve amelyekről előterjesztés készül;

c) elfogadja a képesítési követelményekben, illetve a tantervekben foglalt kötelezettségek teljesítéséhez nem kapcsolódó szolgáltatások díjait.

(2) A Diákjóléti Bizottság (a továbbiakban: DJB):

dönt a hallgatók részére nyújtandó állami támogatások odaítéléséről, a támogatásokkal és díjfizetéssel összefüggő előkészítő feladatok (pl.: keretek megállapítása, kérelmek értékelése, kuturális alap felosztása, ÁTE ösztöndíj, jó tanuló, jó sportoló ösztöndíj, ERASMUS ösztöndíj stb.) végrehajtásáról; előkészíti a költségtérítés fizetése alóli mentességről szóló rektori döntést.

(3) A nemzeti felsőoktatási ösztöndíj odaítéléséről, a Szenátus javaslata alapján a felsőoktatásért felelős miniszter dönt.

(4) A kollégiumi térítési díjat az érintett kollégium igazgatójának a kollégium hallgatói önkormányzatával egyetértésben tett javaslatára – minden év május 31-ig – az Egyetem Szenátusa határozza meg.

(5) A hallgató a felsőoktatási intézmény irányában teljesítendő fizetési kötelezettségének teljesítéséhez részletfizetési kedvezményre, halasztásra, mentességre a szervezeti és működési szabályzatban foglalt feltételek és eljárás szerint a rektornak – a fenntartó tájékoztatása mellett meghozott – döntése alapján jogosult. A rektor a döntést a kancellár véleményének kikérését követően hozza meg.

## Jogorvoslati lehetőségek

**3. §**

(1) A hallgató valamennyi őt érintő, támogatásokra, kedvezményekre, valamint az általa fizetendő térítésekre vonatkozó diákjóléti/tanulmányi bizottság döntése, illetve az első fokú rektori döntés esetén az Egyetemi Hallgatói Felülbírálati Bizottsághoz a döntés közlésétől (illetve ennek hiányában a hallgató tudomásszerzésétől) számított 15 napon belül fordulhat jogorvoslatért.

(2) A Felülbírálati Bizottság, működési rendjéről a Bizottság ügyrendje rendelkezik.

(3) Az ügyben másodfokon hozott határozat a közléstől válik jogerőssé. A jogerős határozat végrehajtható, kivéve, ha a hallgató annak bírósági felülvizsgálatát kérte.

(4) A hallgató a felülbírálati bizottság másodfokú döntésének bírósági felülvizsgálatát kérheti, annak közlésétől számított 30 napon belül, jogszabálysértésre, illetve hallgatói jogviszonyra vonatkozó rendelkezések megsértésére hivatkozással. A keresetlevél benyújtásáról a hallgatónak az Egyetemet a keresetlevél egy példányának megküldésével értesíteni kell.

# II. AZ ÁLLAMILAG TÁMOGATOTT KÉPZÉS, MAGYAR ÁLLAMI (RÉSZ)ÖSZTÖNDÍJAS KÉPZÉS

## Államilag támogatott, illetve magyar állami (rész)ösztöndíjas képzésben részt vevő hallgatók

**4. §**

(1) Az államilag támogatott hallgató az államilag támogatott képzésben részt vevő hallgató, valamint 2012 szeptemberétől kezdődően magyar állami (rész)ösztöndíjas képzésre felvételt nyert hallgató, valamint az államilag finanszírozott képzésre felvett, és bármely szakon költségtérítéses képzésből az intézmény döntése alapján, az intézménynél már meglévő államilag finanszírozott helyre átvett hallgató a kilépett hallgató képzési idejéből még hátralévő időtartamban.

(2) A kedvezménytörvény hatálya alá tartozó azon hallgató támogatási ideje, aki korábban államilag támogatott alapképzésben vett részt és államilag támogatott mesterképzésre vették fel, két félévvel megnő.

(3) A 2012/2013-as tanévben első évfolyamra hallgatói jogviszonyt létesített személy az Nftv. 47.§ szakasza szerint minősülhet magyar állami (rész)ösztöndíjjal támogatott képzésben résztvevő hallgatónak. A beiratkozás megelőzően ezen hallgatónak nyilatkoznia kell a képzés feltételeinek elfogadásáról, az Nftv. 48/A-48/S. § rendelkezéseinek megfelelően.

## Az államilag támogatott képzés keretében a hallgatók által ingyenesen, illetve térítési díj fizetése mellett igénybe vehető szolgáltatások

**5. §**

(1) Az államilag támogatott képzés keretében a hallgatók által ingyenesen igénybe vehető szolgáltatások a következők:

a) a képzési programokban meghatározott oktatási és tanulmányi követelmények teljesítéséhez, a bizonyítvány, az oklevél, illetve a doktori abszolutórium megszerzéséhez szükséges előadások, szemináriumok, konzultációk, gyakorlati foglalkozások, terepgyakorlatok legfeljebb két alkalommal történő felvétele, beszámolók, vizsgák és a sikertelen beszámolók, illetve vizsgák egy alkalommal történő megismétlése, a záróvizsga letétele, illetve a fokozatszerzési eljárás a hallgatói jogviszony fennállása alatt, ide értve a hallgatói jogviszony fennállása alatt megkezdett doktoranduszi fokozatszerzési eljárást is,

b) a kollégiumi foglalkozások,

c) az egyetem létesítményeinek – könyvtár és a könyvtári alapszolgáltatások, laboratórium, számítástechnikai, sport- és szabadidős létesítmények – eszközeinek használata az a) pontban meghatározottakhoz kapcsolódóan,

d) a felsőoktatási (felsőfokú) szakképzésben a gyakorlati képzéshez biztosított munkaruha, egyéni védőfelszerelés (védőruha) és tisztálkodási eszköz,

e) a tanulmányi- és az életpálya tanácsadás,

f) a képzéssel, illetve a doktori fokozatszerzéssel kapcsolatos valamennyi okirat első alkalommal történő kiadása, amennyiben Kormányrendelet hallgatóra kedvezőbb feltételt nem állapít meg.

g) az egyetem által szervezett kötelező záróünnepségen, más ünnepségen vagy megemlékezésen való részvétel.

(2) Az államilag támogatott képzés keretében – jogszabály eltérő rendelkezéseinek hiányában – az Egyetem nem kérhet igazgatási szolgáltatási díjat (pl. beiratkozási díj).

(3) Az államilag támogatott képzés keretében a hallgató által térítési díj fizetése mellett vehető igénybe:

a) az alap- és a mesterképzés, az egységes osztatlan képzés és a felsőoktatási szakképzés tantervében magyar nyelven meghatározott, magyar nyelven oktatott ismereteknek – a hallgatók választása alapján – nem magyar nyelven történő oktatásában való részvétel,

b) az egyetem eszközeivel előállított, az egyetem által a hallgatók részére biztosított, a hallgató tulajdonába kerülő dolog (pl. sokszorosított segédletek),

c) az egyetem létesítményeinek (könyvtár, laboratórium, számítástechnikai, sport- és szabadidős létesítmények), eszközeinek használata az ingyenes szolgáltatásokon kívüli körben,

d) kollégiumi és szakkollégiumi elhelyezés, ennek keretei között a kollégiumlétesítményeinek – így különösen a könyvtár, laboratórium, számítástechnikai, sport- és szabadidős létesítmények – eszközeinek használata,

e) az adott szakon abszolutóriumhoz kötelezően előírt kreditek 110%-át meghaladó kreditek fölött teljesített fakultációk.

f) A biológus mesterképzésbe nem biológus alapszakról bekerülő hallgatóknak a felvétel feltételéül előírt „extra krediteknek” az első két félév során való megszerzéséért kreditenként szolgáltatási díjat kell fizetnie függetlenül attól, hogy a hallgató MSc tanulmányait államilag támogatott vagy költségtérítéses képzés keretében folytatja-e. A már befizetett összeget a hallgató nem kérheti vissza, amennyiben mégsem tesz az adott tantárgyból/tantárgyakból vizsgát.

(4) Az Egyetem Tanulmányi és Vizsgaszabályzata az ugyanabból a tárgyból tett ismétlő javító vizsgát fizetési kötelezettséghez köti.Az ismétlő javítóvizsgáért szolgáltatási díjat kell fizetni.

(5) A (3) és (4) bekezdés szerinti szolgáltatásokért kérhető térítési díjak fajtáit és mértékét a jelen szabályzatban, valamint a kollégiumi szabályzatban kell meghatározni.

(6) Az Egyetem kollégiumaiban az alapszolgáltatáson felüli további szolgáltatásokért jelen Szabályzatban meghatározott esetekben kérhető térítési díj.

# III. A KÖLTSÉGTÉRÍTÉSES, ÖNKÖLTSÉGES KÉPZÉS

## A költségtérítéses képzésben részt vevő hallgatók

**6. §**

(1) Az a hallgató, aki kimerítette – az Ftv. 55. § (1) és (2), illetve az Nftv. 47.§ szakaszában meghatározottak szerint – rendelkezésére álló támogatási időt, csak költségtérítéses, illetve önköltséges képzés keretében folytathat tanulmányokat.A fizetendő költségtérítések szakonkénti összegét jelen szabályzat függeléke tartalmazza.

(2) A költségtérítéses képzésben a tanulmányi félévek száma nem korlátozott.

## A költségtérítéses képzés keretében fizetendő költségtérítés és a térítési díjért igénybe vehető szolgáltatások

**7. §**

(1) Ha a hallgató költségtérítéses képzésben vesz részt, akkor a jelen Szabályzat 5. § (1) és (2) bekezdésében meghatározott ingyenesen igénybe vehető szolgáltatásokért költségtérítést, a (3) bekezdésben meghatározott szolgáltatásokért térítési díjat fizet.

(2) Az Egyetem köteles az első évfolyamon meghirdetett költségtérítés, önköltségi díj összegét és térítési díjak mértékét a felvételi tájékoztatóban közzétenni. Köteles továbbá tájékoztatni a hallgatót jelen Szabályzat rendelkezéseiről, az első félévre beiratkozott hallgatóval pedig a beiratkozáskor szerződést kötni.

(3) A félévenkénti költségtérítés, önköltség összegét a képzési szerződés tartalmazza.

(4) Az egyetem megállapodhat gazdálkodó szervezettel, hogy az általa megjelölt személyekkel képzési megállapodást köt. Erre azonban kizárólag abban az esetben kerülhet sor, ha az érintett személy a jogszabályban előírt meghatározott feltételeknek megfelel.

## Költségtérítés, önköltségi díj további diploma megszerzése esetén, illetve második vagy további szakirány felvétele esetén fizetendő díj

**8. §**

(1) A magyar állami (rész)ösztöndíjas képzésben való részvételt nem zárja ki a felsőoktatásban szerzett fokozat és szakképzettség megléte, azzal, hogy a további, (párhuzamos) képzés folytatása esetén a támogatási idő számításánál az Nftv. 47.§ (7) bekezdése szerint kell eljárni.

(2) A nappali és a levelező tagozaton második és további diploma megszerzésének költségtérítése, illetve önköltségi díja az alapképzésben, mesterképzésben, egységes osztatlan képzésben és a felsőoktatási szakképzésben megegyezik a nappali és levelező tagozaton ugyanabban a képzésben résztvevők által fizetendő költségtérítéssel.

(3) Az államilag támogatott képzésben részt vevő, 2007. szeptember 1-je előtt beiratkozott hallgató az első alapképzés, illetve mesterképzés keretében egy szakirányt választhat. Az első alapképzés, mesterképzés, egységes osztatlan képzés időtartama alatt felvett második vagy további szakirány esetén a hallgató által fizetendő térítési díjat az adott szakon költségtérítéses képzésben részt vevő hallgatók számára meghatározott költségtérítés alapján úgy kell meghatározni, hogy a költségtérítési díj félévenként befizetendő összege nem haladhatja meg a szak egy félévre eső költségtérítésének 60%-át.

(4) A 2007/2008-as tanévben vagy azt követően tanulmányaikat első évfolyamon megkezdett hallgatók esetében, ha a hallgató az elsőként megkezdett képzésének legkésőbb harmadik félévében létesít további (párhuzamos) hallgatói jogviszonyt, a támogatási idő, illetve a költségtérítéses képzéshez rendelkezésre álló idő számításakor az egy időben két felsőoktatási intézményben, karon/szakon folytatott tanulmányokat egy félévként kell nyilvántartani. Jelen rendelkezés nem vonatkozik azokra a hallgatókra, akik tanulmányaikat első évfolyamon a 2012/2013. tanév I. félévétől kezdték meg.

(5) A 2007/2008-as tanévben vagy azt követően tanulmányaikat első évfolyamon megkezdett hallgatók párhuzamos képzésben, ugyanazon a képzési szinten mindkét szakon részt vehetnek államilag támogatott képzésben. Ha azonban a hallgató államilag támogatott képzésben az adott képzési ciklusban végbizonyítványt szerzett, ugyanabban a képzési ciklusban már nem vehet részt államilag támogatott képzésben, és csak költségtérítéses formában folytathatja tanulmányait. Jelen rendelkezés nem vonatkozik azokra a hallgatókra, akik tanulmányaik első évfolyamon a 2012/2013. tanév I. félévében kezdték meg. Párhuzamos képzésben az állatorvosi és a biológia BSc, MSc szakon fizetendő díjakat a 1. sz. függelék tartalmazza.

(6) A második vagy további szakirány esetén külön a második, vagy további szakdolgozat konzultációért és záróvizsgáért további térítési díjat kell fizetni a hallgatónak.

(7) A költségtérítéses képzésben részt vevő hallgató második vagy további szakirány felvétele esetén a (3) bekezdésben meghatározott összegű költségtérítést fizet.

## Az államilag támogatott és a költségtérítéses, illetve a magyar állami (rész)ösztödíjas és az önköltséges képzési forma közötti átsorolás rendje

**9. §**

(1) A döntést az államilag támogatott, illetve költségtérítéses képzési forma, valamint a magyar állami (rész)ösztöndíjas, illetve az önköltséges képzési forma közötti átsorolásról a tanév végén a képzési időszak lezárását követően, de legkésőbb minden év július 31. napjáig, tanévenként egyszer a DJB-nek kell meghozni. A kérvény benyújtásának határideje az adott év június 30-a.

(2) Az adott tanév átsorolási döntése során azokat a hallgatókat nem kell figyelembe venni, akik az egyetemen legfeljebb csak egy képzési időszakban folytattak tanulmányokat, továbbá akik az Nftv. 47. § (6) bekezdésének a) pontjában meghatározottak szerint betegség, szülés, vagy más, a hallgatónak fel nem róható ok miatt félévüket nem tudták befejezni.

(3) Az Egyetem tanévenként köteles önköltséges képzésre átsorolni azt a magyar állami (rész)ösztöndíjjal támogatott képzésben részt vevő hallgatót, aki az utolsó két olyan félévben, amelyben hallgatói jogviszonya nem szünetelt, nem szerezte meg legalább az ajánlott tantervben előírt kreditmennyiség ötven százalékát, illetve szabályzatban ajánlott tanulmányi átlagot, továbbá azt, aki az Nftv. 48/D. § (2) bekezdés szerinti nyilatkozatát visszavonja.

(4) A 2016. augusztus 31-ét követő átsorolások tekintetében azokat a hallgatókat kell magyar állami (rész)ösztöndíjjal támogatott képzésről önköltséges képzésre átsorolni, akik az utolsó két olyan félév átlagában, amelyben hallgatói jogviszonya nem szünetelt, illetve nem az Nftv. 81. § (3) és (4) bekezdésében meghatározott külföldi képzésben vett részt, nem szerzett legalább tizennyolc kreditet, és nem érte el az intézmény szervezeti és működési szabályzatában – a Kormány rendeletében meghatározottak szerint – megállapított tanulmányi átlagot, továbbá azt, aki a 48/D. § (2) bekezdése szerinti nyilatkozatát visszavonja.

(5) Doktori képzésben a felsőoktatási intézmény az Nftv. keretei között a doktori szabályzatban meghatározottak szerint dönt a hallgatók magyar állami (rész)ösztöndíjjal támogatott és önköltséges képzés közötti átsorolásról.

(6) Megürült államilag támogatott hallgatói létszámkeretre az vehető át, aki

a) az utolsó két bejelentkezett félévben megszerezte az ajánlott tantervben előírt kreditmennyiségnek legalább az 50%-át és az összesített korrigált kreditindex alapján létrehozott hallgatói rangsor elején lévő hallgató, továbbá akinek

b) az összesített korrigált kreditindexe magasabb, mint az államilag támogatott hallgatók összesített korrigált kreditindex-jegyzékén a rangsor alsó ötödénél elhelyezkedő hallgató összesített kreditindexe.

(7) Az Egyetemnek a következő képzési időszakra államilag támogatott formára átsorolható hallgatói létszáma meghatározásához a hallgatók tanulmányi teljesítménye alapján meg kell

állapítania, hogy

a) az adott félévben hány magyar állami (rész)ösztöndíjas és hány államilag támogatott hallgatónak szűnt meg a hallgatói jogviszonya a végbizonyítvány megszerzése előtt,

b) hány olyan magyar állami (rész)ösztöndíjas és államilag támogatott hallgató van a jegyzékben, aki önköltséges, illetve költségtérítéses képzésre kerül átsorolásra,

c) hány olyan hallgató van, aki a lezárt félévvel már igénybe vette az adott szakon az Nftv. 47. § (3) bekezdése szerint rendelkezésre álló támogatási időt.

(8) A költségviselési forma változásáról szóló határozatban a felsőoktatási intézménynek – a hallgató Nftv. 47. § (3)–(7) bekezdése szerint rendelkezésre álló támogatási idejének egyidejű megvizsgálásával – meg kell határoznia, hogy a hallgató az átsorolást követően maximálisan hány félév támogatott időt tud igénybe venni.

(9) A magyar állami ösztöndíjra való átsorolást követő első félévre való bejelentkezéskor a hallgató a magyar állami (rész)ösztöndíjjal támogatott képzés feltételeit vállaló és azok megismeréséről szóló nyilatkozatot egyedi nyomtatványon teszi meg. A nyilatkozatot a törzslaphoz kell csatolni.

(10) Ha a felvételt nyert jelentkező vagy az átsorolást kérő hallgató a magyar állami (rész)ösztöndíjjal támogatott képzés feltételeit nem vállalja, a felsőoktatási intézménynek fel kell ajánlania a részére ugyanazon képzésre az önköltséges képzésben való részvétel lehetőségét.

# IV. A HALLGATÓ FIZETÉSI KÖTELEZETTSÉGEI TELJESÍTÉSÉHEZ ADHATÓ

**MENTESSÉGEK, KEDVEZMÉNYEK**

## A költségtérítés, önköltség fizetése alóli mentességek, kedvezmények

**10. §**

(1) A hallgató indokolt esetben, szociális körülményeire tekintettel, a befizetési határidő előtt félévenként egy alkalommal kérheti az oktatási rektorhelyettestől az esedékes költségtérítés befizetésének elhalasztását, aki előkészíti az erről szóló rektori döntést. A rektori döntés előtt a kancellár véleményét ki kell kérni. A hallgatónak azonban ebben az esetben is legkésőbb a félévi vizsgaidőszak megkezdéséig be kell fizetnie a díjat.

(2) A különös méltánylást igénylő esetekben az oktatási rektorhelyettes felterjesztése alapján az egyetem rektora a költségtérítés több részletben történő befizetését engedélyezheti. A rektori döntés előtt a kancellár véleményét ki kell kérni.

(3)[[1]](#footnote-1) Rendkívüli méltánylást igénylő – nagyon súlyos és indokolt - esetben a DJB felterjesztése alapján az egyetem rektora kivételesen a költségtérítés alóli részleges mentességet engedélyezhet legfeljebb két félévre és legfeljebb a díj 50%-ára. A rektori döntés előtt a kancellár véleményét ki kell kérni.

## A térítési díjak fizetése alóli mentességek, kedvezmények

**11. §**

(1) A hallgató térítési díj-fizetési kötelezettségének teljesítéséhez mentességet, részletfizetési kedvezményt, halasztást kérelem alapján kaphat.

(2) A hallgató szociális alapon – jelen Szabályzatban meghatározottak szerint – a következő fizetési kötelezettségek esetén részesülhet részletfizetési kedvezményben, vagy engedélyezhető részére a fizetési kötelezettség halasztása:

a) a térítési díj,

b) a kollégium díj.

(3) A hallgató tanulmányi teljesítménye alapján a jelen Szabályzat 5. § (3) bekezdése alapján igénybe vett szolgáltatások térítési díjának megfizetése alól mentesíthető.

(4) A kollégiumi díj befizetésének kötelezettsége alól szociális helyzete miatt mentesülhet az a hallgató, aki hátrányos helyzetű, aki árva, aki családfenntartó, vagy akinek gyámsága nagykorúsága miatt szűnt meg. Az egyetem a kollégiumi munkát végző hallgató számára a kollégiumi díjból kedvezményt, mentességet biztosíthat a Kollégiumi Szabályzat szerint.

(5) Nem adható mentesség, részletfizetési kedvezmény vagy halasztott fizetési lehetőség az *Nftv. 82. § (2)* bekezdése alapján – a jelen Szabályzatban meghatározott – mulasztási és késedelmes teljesítési díj megfizetése alól.

(6) A fizetési kötelezettség – kivéve a kollégiumi díjak esetében, amelyről a kollégiumi szabályzat dönt – teljesítéséhez kapcsolódó kérelem tárgyában az oktatási rektorhelyettes felterjesztése alapján a kancellár véleményezését követően a rektor jár el.

(7) A fizetési kötelezettség teljesítése tárgyában hozott döntésről határozatot kell hozni. A részletfizetésről hozott határozatban rögzíteni kell a teljesítés határidejét és ütemezését, valamint az elmaradás következményeit. Elutasítás esetén a határozatban indokolni kell a döntést, és tájékoztatást kell adni a jogorvoslati lehetőségről.

# V. A HALLGATÓK RÉSZÉRE NYÚJTHATÓ TÁMOGATÁSOK

## A támogatások forrásai és általános előírásai

**12. §**

(1) A hallgató részére

a) szociális alapú támogatás az Egyetem számára a) Nftv. 85/A szerint nyújtott költségvetési támogatás terhére adható,

b) teljesítmény alapú támogatás az Egyetemnek az Nftv. 85/A szerint nyújtott költségvetési támogatásból adható.

(2) Az Egyetem saját bevételei terhére pályázati úton gyakornoki ösztöndíjat, valamint „Jó tanuló, jó sportoló” ösztöndíjat alapít.

(3) Gyakornoki ösztöndíjat – pályázat alapján – tanulmányai alatt egyszer azok a hallgatók kaphatnak, akik:

a) bejelentkeznek a 11. félévre,

b) államilag támogatott, állami (rész)ösztöndíjas képzésben folytatják tanulmányaikat,

c) összesített kreditindexük 2,50 felett van,

d) az ösztöndíjra való pályázással egy időben tudomásul veszik, hogy a 11. gyakorlati félévük alatt a nemzeti felsőoktatási ösztöndíjra nem nyújtanak be pályázatot.

(4) A pályázatokat a Diákjóléti Bizottság bírálja el:

a) a gyakornoki ösztöndíj összege a 2016/2017. tanévben 90.000.-Ft,

b) az ösztöndíj összegét minden évben a Szenátus határozza meg,

c) az ösztöndíj átutalása a gyakorlati félév 3. hetében esedékes.

(5) A hallgatónak a pályázatát a gyakorlati félévre való személyes bejelentkezése napján a tanulmányi előadójának kell leadnia.

(6) A „Jó tanuló, jó sportoló” ösztöndíjra pályázhatnak az államilag támogatott/állami (rész)ösztöndíjas, magyar nyelvű képzésben résztvevő, teljes idejű alapképzésben, egységes, osztatlan, illetve mesterképzésben résztvevő azon hallgatók, akik az adott tanév őszi és tavaszi félévére beiratkoztak és legalább 40 kreditet megszereztek.

(7) A „Jó tanuló, jó sportoló” ösztöndíj egy tanévben maximum két hallgatónak adható. Az ösztöndíj összege megegyezik az ÁTE ösztöndíj összegével. Az ösztöndíjat a hallgató tanulmányai alatt egyszer nyerheti el. A pályázati eredmény kihirdetésére és az oklevél átadására a tanévnyitó ünnepségen kerül sor.

(8) Pályázati feltételek:

a) Sporteredmény: Nemzetközileg vagy országosan, egyénileg, vagy csapatban szerzett kimagasló eredmény az előző tanévben, amit országos szakszövetségi, vagy MEFS igazolással kell bizonyítani.

b) Tanulmányi eredmény: Az előző év súlyozott tanulmányi átlaga legalább 4,00.

c) Példamutató emberi magatartás

(9) A „Jó tanuló, jó sportoló” ösztöndíj pályázatokat az ÁTE Tanulmányi Osztályán kell beadni a tanév vizsgaidőszakának utolsó napjáig. Pályázati adatlap a Tanulmányi Osztályon kapható.

(10) A beérkezett pályázatokat az oktatási rektorhelyettes, a HÖK és a Testnevelési tanszék véleményezése mellett a Diákjóléti Bizottság bírálja el.

(11) A költségtérítéses hallgatók az általuk befizetett költségtérítés terhére támogatásban nem részesülhetnek, kivéve az általuk befizetett egyéb vagy térítési díj terhére adott más egyszeri juttatást.

(12) Külföldi állampolgárságú hallgatókat megillető juttatásokról a Szabályzat 20. §-a rendelkezik.

## Az állami költségvetés terhére biztosított hallgatói juttatásokhoz való hozzáférés

**feltételei**

**13. §**

(1) Az Egyetem a hallgatói juttatásokhoz rendelkezésre álló forrásokat a következő jogcímeken használhatja fel:

a) teljesítmény alapú ösztöndíj kifizetésére;

aa) tanulmányi ösztöndíj;

ab) nemzeti felsőoktatási ösztöndíj;

ac) intézményi szakmai, tudományos, közéleti ösztöndíj;

b) szociális alapú ösztöndíj kifizetésére

ba) rendes szociális ösztöndíj;

bb) rendkívüli szociális ösztöndíj;

bc) BURSA Hungarica Felsőoktatási Önkormányzati Ösztöndíj intézményi része;

bd) a külföldi állampolgárságú, államilag finanszírozott képzésben résztvevő hallgatók miniszteri ösztöndíja;

be) alaptámogatás;

bf) szakmai gyakorlaton való részvétel támogatása;

c) doktorandusz ösztöndíj kifizetésére;

d) egyéb, jelen Szabályzatban meghatározott ösztöndíj kifizetésére,

e) az egyetemi működési költségek finanszírozására

ea) a jegyzet-előállítás támogatására, elektronikus tankönyvek, tananyagok és a felkészüléshez szükséges elektronikus eszközök beszerzésére, valamint a fogyatékossággal élő hallgatók tanulmányait segítő eszközök beszerzésére;

eb) a kulturális tevékenység, valamint a sporttevékenység támogatására;

ec) kollégium fenntartására, működtetésére;

ed) kollégiumi férőhely bérlésére, kollégiumi felújításra;

ee) a hallgatói, valamint a doktori önkormányzat működésének támogatására.

(2) Az (1) pont ab), b) és c) alpontjaiban felsorolt jogcímekre ugyanazon személy egyidejűleg csak egy felsőoktatási intézményben kaphat az állami költségvetés terhére hallgatói támogatást. Amennyiben a hallgató egy időben több felsőoktatási intézménnyel is hallgatói jogviszonyban áll, abban a felsőoktatási intézményben részesülhet a fent megadott támogatásban, amellyel elsőként létesített államilag támogatott hallgatói jogviszonyt. A felsőoktatási intézmények szerződése alapján folyó, közösen meghirdetett kétszakos képzés esetében a hallgató az állami felsőoktatási intézmény részéről kaphat juttatást, ha a szerződő felek egyike nem állami intézmény.

(3) A hallgatói juttatások odaítélése a jelen Szabályzat VI. fejezetében meghatározott eljárási szabályok szerint történik.

(4) A rendelkezésre álló keret kiszámítása:

Hallgatói normatíva x hallgatói létszám összegéből kivonásra kerül a Bursa Hungarica Ösztöndíj intézményi része. A Bursa Hungarica Ösztöndíj intézményi részének teljes vagy részbeni megtérítése után annak felhasználásáról a Diákjóléti Bizottság dönt.

(5) Az (1) bekezdés *ba)–bb)* és *be)–bf)* pontja szerinti juttatások kifizetésére kell felhasználni az e rendelet hatálya alá tartozó felsőoktatási szakképzésben, alapképzésben, osztott és osztatlan mesterképzésben részt vevő hallgatók után biztosított

*a)* hallgatói normatíva legalább 20 százalékát,

*b)* lakhatási támogatás normatívája intézményi hatáskörben megállapított mértékét, de legalább 30 százalékát, és

*c)* tankönyv-, jegyzettámogatási, sport- és kulturális normatíva 56 százalékát.

(6) Az (1) bekezdés *ea)* pontja szerint kell felhasználni a tankönyv-, jegyzettámogatási, sport- és kulturális normatíva felsőoktatási szakképzésben, alapképzésben, osztatlan és mesterképzésben részt vevő a Szabályzat hatálya alá tartozó hallgatók után biztosított intézményi összegének 24%-át.

(7) A kulturális támogatás pályázat útján nyerhető el. A pályázatokat a Diákjóléti Bizottság bírálja el.

(8) Az (1) bekezdés *eb)* pontja szerint kell felhasználni a tankönyv-, jegyzettámogatási, sport- és kulturális normatíva a Szabályzat hatálya alá tartozó hallgatói után biztosított intézményi összegének 20%-át.

(9) A nemzeti felsőoktatási ösztöndíjra rendelkezésre álló normatívát a Szabályzat hatálya alá tartozó hallgatók nemzeti felsőoktatási ösztöndíjára kell felhasználni.

(10) A kollégiumi, diákotthoni támogatás megállapításához rendelkezésre álló intézményi normatívából kell fedezni a kollégiumok fenntartásához, működtetéséhez szükséges kiadásokat.

(11) A lakhatási támogatáshoz rendelkezésre álló intézményi normatíva legfeljebb 70%-a használható fel kollégiumi férőhely bérlésére, kollégium felújítására.

(12) A Hallgatói és Doktorandusz Önkormányzat működésének támogatására kell felhasználni a Szabályzat hatálya alá tartozó hallgatók után biztosított intézményi támogatás összegének minimum 1 százalékát.

**14. §**

1. A 2005. évi felsőoktatási törvény alapján tanulmányaikat

a) 2008. augusztus 31-ét követően megkezdett azon jogosult hallgatók tekintetében, akiknek hallgatói jogviszonya 2017. szeptember 1-jét követően is fennáll, 2017. szeptember 1-jétől,

b) 2009. augusztus 31-ét követően megkezdett azon jogosult hallgatók tekintetében, akiknek hallgatói jogviszonya 2018. szeptember 1-jét követően is fennáll, 2018. szeptember 1-jétől az Nftv. szerint kell megállapítani a hallgatói juttatásokat.

## Az egyes hallgatói támogatások formái, feltételei

### A. Teljesítmény alapú ösztöndíj

##### Tanulmányi ösztöndíj

**15. §**

(1) Tanulmányi ösztöndíjban az államilag támogatott teljes idejű alapképzésben, egységes, osztatlan képzésben, mesterképzésben, felsőoktatási szakképzésben részt vevő hallgatók részesülhetnek. Nem részesülhet tanulmányi ösztöndíjban az a hallgató, aki leckekönyvét a tanulmányi és vizsgaszabályzatban meghatározott határidő után adja le.

(2) A tanulmányi ösztöndíj egy tanulmányi félév időtartamra adható. Tanulmányi ösztöndíjban az egyetem államilag támogatott teljes idejű képzésben résztvevő hallgatóinak legfeljebb 50%-a részesülhet oly módon, hogy az egyes hallgatóknak megállapított tanulmányi ösztöndíj havi összegének el kell érnie a hallgatói normatíva öt százalékának megfelelő összegét.

(3) A tanulmányi ösztöndíj lehet:

a) tanulmányi alapösztöndíj,

b) tanulmányi teljesítmény-ösztöndíj.

(4) Az Egyetemre beiratkozó hallgató a beiratkozást követő első képzési időszakban tanulmányi ösztöndíjban nem részesülhet. A hallgató tanulmányi ösztöndíjat csak a második félévtől kaphat. A korábban, illetve más egyetemen folytatott tanulmányokat nem lehet figyelembe venni az ösztöndíjra való jogosultság megállapításánál és az ösztöndíj kiszámításánál. Az első félévét befejező, ösztöndíjra jogosult hallgató azonos elbírálás alá esik a több félévet teljesített hallgatóval. Amennyiben a hallgató hallgatói jogviszonya bármely okból megszűnik a következő hónaptól az ösztöndíj nem kerül átutalásra.

(5) A tanulmányi ösztöndíj odaítélésekor – az abban részesülők körének és számának meghatározásakor – biztosítani kell, hogy az azonos vagy hasonló tanulmányi kötelezettség alapján elért eredmények összemérhetőek és az így megállapított ösztöndíjak azonos mértékűek legyenek.

(6) A tanulmányi ösztöndíj összegét a hallgató tanulmányi eredménye alapján, úgy kell megállapítani, hogy az ösztönző legyen a hallgató tanulmányi munkájára. Tanulmányi teljesítmény-ösztöndíjban az a hallgató részesülhet, akinek a tanulmányi eredménye meghaladja a szak átlagát, de legalább eléri az alapösztöndíjra jogosító szakátlagot.

(7) A tanulmányi teljesítmény-ösztöndíjat a tanulmányi eredmény alapján szakonként kell meghatározni. A tanulmányi teljesítmény-ösztöndíj havi összegéről a DJB dönt.

(8) A teljesítmény-ösztöndíjak összegére vonatkozó javaslatot a Tanulmányi Osztály készíti elő, a HÖK állapítja meg és a DJB hagyja jóvá.

(9) A tanulmányi ösztöndíj megállapítását szolgáló tanulmányi eredményt a Tanulmányi- és Vizsgaszabályzat rendelkezései szerint kell kiszámítani; a kreditindex (ösztöndíjindex) alkalmazásával.

(10) A tanulmányi ösztöndíjak felosztásáról a DJB október 15-ig, illetve március 15-ig dönt.

(11) Tanulmányi ösztöndíj nem adható annak a hallgatónak,

a) akinek hallgatói jogviszonya szünetel;

b) aki fegyelmi büntetés hatálya alatt van;

c) aki a felvett „A” tantárgyakból nem szerezte meg a félévi aláírásokat;

d) akinek az indexe önhibája miatt nem lezárható február 20-ig, illetve július 30-ig;

e) akinek az ösztöndíj átutaláshoz szükséges adatai nem szerepelnek a NEPTUN rendszerben február 20-ig, illetve július 30-ig.

(12) A tanulmányi teljesítmény-ösztöndíjat a tanulmányi átlag 0,01 egységre jutó érték alapján kell kiszámítani, és úgy kell megállapítani, hogy az adott szakon belül az azonos tanulmányi eredményt elérő hallgatók azonos tanulmányi teljesítmény-ösztöndíjban részesüljenek.

(13) Tanulmányi ösztöndíj további (párhuzamos) hallgatói jogviszony esetén az első és a további alapképzési, mesterképzési szakon elért tanulmányi eredmény alapján is megpályázható.

##### Nemzeti felsőoktatási ösztöndíj

**16. §**

(1) A nemzeti felsőoktatási ösztöndíjat egy teljes tanév (10 hónap) időtartamára lehet elnyerni. A nemzeti felsőoktatási ösztöndíj havi összege megegyezik a költségvetési törvényben e jogcímen megállapított összeg egy tizedével.

(2) A nemzeti felsőoktatási ösztöndíjban részesíthető hallgatók száma az előző év október 15-i állapotát rögzítő statisztikai adatközlés szerinti államilag támogatott, teljes idejű alapképzésben, mesterképzésben, illetve egységes, osztatlan képzésben részt vevő hallgatók számának 0,8%-a, de intézményenként legalább egy fő. Az Egyetem Szenátusa a (4) bekezdés szerinti javaslatát a nemzeti felsőoktatási ösztöndíj folyósításának idején várhatóan alapképzésben, mesterképzésben, illetve egységes, osztatlan képzésben részt vevő hallgatókra elkülönítetten teszi meg.

(3) A nemzeti felsőoktatási ösztöndíjra pályázhatnak a teljes idejű alapképzésben, egységes, osztatlan, illetve mesterképzésben résztvevő azon hallgatók, akik a pályázat beadását megelőző két félévre bejelentkeztek, és legalább 55 kreditet megszereztek.

(4) A nemzeti felsőoktatási ösztöndíj pályázat útján nyerhető el. A pályázati felhívást a pályázati határidőt 30 nappal megelőzően – a pályázatok elbírálásának szempontjaival együtt – az egyetemen a szokásos módon közzé kell tenni. A hallgató a rektorhoz címzett pályázatot a Tanulmányi Osztály vezetőjéhez nyújtja be. A pályázatok rangsorolásánál figyelembe kell venni, hogy a pályázó kiemelkedő tanulmányi eredménnyel rendelkezik, a tudományos diákkörben, ill. szakmai területen kimagasló munkát végez. A rektor által felterjesztett pályázatok alapján a szenátus minden év augusztus 1-jéig tesz javaslatot az oktatásért felelős miniszternek a nemzeti felsőoktatási ösztöndíj adományozására.

(5) Az adott tanévre elnyert nemzeti felsőoktatási ösztöndíj csak az adott tanévben folyósítható.

(6) Amennyiben a hallgató hallgatói jogviszonya bármilyen okból megszűnik, vagy szünetel, a nemzeti felsőoktatási ösztöndíj számára tovább nem folyósítható. A képzési időnek megfelelően páratlan tanulmányi félévben végződő tanulmányok esetén a nemzeti felsőoktatási ösztöndíjra való jogosultság nem szűnik meg, ha a hallgató tanulmányait az adott tanév második félévében már folytatja.

(7) Az a hallgató is pályázhat, aki az adott tanév II. félévében kezdte mester tanulmányait egyben alapfokozatát az előző tanév II. félévében fejezte be, feltéve, hogy az általa megkezdett képzés kizárólag az adott tanév II. félévében indult.

(8) Amennyiben a nemzeti felsőoktatási ösztöndíjra pályázott, de elutasított hallgató esetében jogorvoslati eljárás keretében megállapítást nyer az, hogy a hallgató érdemes a nemzeti felsőoktatási ösztöndíjra, és az egyetem felterjesztésében az (1)-(6) bekezdésben meghatározott feltételek és az egyetemi keretszám alapján arra jogosult lenne, de azt egyetemi eljárási hiba folytán nem kapta meg, akkor az oktatásért felelős miniszter jogosult a hallgató részére nemzeti felsőoktatási ösztöndíjat adományozni. Ilyen esetben azonban a hallgató nem vehető figyelembe a nemzeti felsőoktatási ösztöndíj keretének meghatározásakor, részére az ösztöndíjat az intézmény a hallgatói előirányzat vagy a saját bevétele terhére köteles kifizetni.

(9) A nemzeti felsőoktatási ösztöndíjat elnyert hallgató nem zárható ki a tanulmányi ösztöndíj támogatásból.

##### Intézményi szakmai, **tudományos** és közéleti ösztöndíj

**17. §**

(1)[[2]](#footnote-2) Az intézményi szakmai, tudományos és közéleti ösztöndíj a tantervi követelményeken túlmutató tevékenységet végző, teljes idejű alapképzésben, egységes, osztatlan képzésben, mesterképzésben, felsőoktatási szakképzésben, illetve doktori képzésben részt vevő hallgatók részére – pályázat alapján meghatározott időre – adható, eseti vagy havonta folyósított ösztöndíj.Ilyen típusú ösztöndíj csak az Egyetemen végzett tevékenység elismeréséért adományozható, függetlenül attól, hogy a hallgató állami (rész)ösztöndíjas, vagy önköltséges képzési formában végzi tanulmányait.

(2) Az intézményi szakmai, tudományos és közéleti ösztöndíj az adott szak teljesítmény alapú ösztöndíjkeretének 6%-a mértékéig azoknak a hallgatóknak adható, akik

a) kiemelkedő TDK tevékenységet,

b) eredményes demonstrátori munkát,

c) aktív hallgatói önkormányzati tevékenységet,

d) folyamatos közművelődési, sport és érdekvédelmi munkát végeznek.

(3) Az intézményi hallgatói normatíva 7%-a intézményi szakmai ösztöndíjak vagy szociális ösztöndíjak kifizetésére kerül. ÁTE ösztöndíjat – pályázat alapján - azok a hallgatók kaphatnak, akiknek az éves súlyozott kreditátlaga 4,51 felett van, valamint a TDK tagjai.

(4) Az ösztöndíj egy évre nyerhető el, összege a hallgatói normatíva 21%-a. A pályázatokat a Tanulmányi Osztályon kell benyújtani az adott év szeptember 15-ig. A pályázatokat a DJB bírálja el.

(5) A támogatások kizárólag pénzbeli támogatásként bocsáthatók a jogosult hallgató rendelkezésére. ÁTE ösztöndíjban évfolyamonként és szakonként egy-egy hallgató részesülhet. Tanulmányi átlagként az előző tanév súlyozott kreditátlagát kell figyelembe venni.

(6) Az ösztöndíjat a hallgató igényelheti írásban. A pályázatokat a szorgalmi időszak 2. hetének végéig a tanulmányi osztályvezetőnek kell leadni.

(7) Az ösztöndíj odaítélésére javaslattal élhet az adott oktatási szervezeti egység vezetője, a tanulmányi osztályvezető, a hallgatói önkormányzat elnöke, az egyetem közművelődési közösségének vagy sportegyesületének vezetősége. Az ösztöndíj megadásáról, mértékéről és folyósításának időtartamáról a DJB dönt.

(8) Az intézményi szakmai, tudományos és közéleti ösztöndíj az Nftv. 85/C.§ ac) pontjában foglaltak szerint adható, de nem kötelező támogatási forma.

(9) Az intézményi szakmai, tudományos és közéleti ösztöndíjra a hallgató több egymást követő szorgalmi időszakban is pályázhat.

### B. **Szociális** alapú ösztöndíj

**18. §**

##### Rendszeres szociális ösztöndíj

(1) A rendszeres szociális ösztöndíj a szociális juttatásokra jogosult hallgatónak szociális helyzete alapján egy tanulmányi félévre adható, havonta folyósított juttatás. Jogosult hallgató lehet az egyetemen tanulmányait alap- vagy mesterképzésben, egységes, osztatlan képzésben államilag támogatott/állami ösztöndíjas (Nftv. 114/D. § (3) bekezdés) formában folytató hallgató.[[3]](#footnote-3)

Rendszeres szociális ösztöndíj a feltételek megléte esetén sem jár alanyi jogon.

(2) A rendszeres szociális ösztöndíj havi összegének mértéke nem lehet alacsonyabb, mint az éves hallgatói normatíva 20%-a, amennyiben a hallgató

a) fogyatékossággal élő, vagy egészségi állapota miatt rászorult, vagy

b) halmozottan hátrányos helyzetű, vagy

c) családfenntartó, vagy

d) nagycsaládos, vagy

e) árva.

(3) A rendszeres szociális ösztöndíj havi összegének mértéke nem lehet alacsonyabb mint az éves hallgatói normatíva 10%-a, amennyiben a hallgató

a) hátrányos helyzetű, vagy

b) gyámsága nagykorúsága miatt szűnt meg, vagy

c) félárva.

(4) A (2) és (3) bekezdésekben foglaltaktól el lehet térni, amennyiben a hallgató szociális helyzetének részletes elemzése ezt indokolttá teszi. A részletes elemzés pontos leírását jelen szabályzat 4. számú függeléke tartalmazza.

(5) A rendszeres szociális ösztöndíj céljára rendelkezésre álló keret felosztásáról – pályázat alapján – a DJB dönt. A rendelkezésre álló keret felosztását a Tanulmányi Osztály készíti elő, a HÖK állapítja meg és a DJB hagyja jóvá. A pályázatot a mellékletekkel együtt a Pályázati adatlapon szereplő határidőig, de legkésőbb a szorgalmi időszak első hetének végéig kell az az **évfolyamfelelősöknek vagy a HÖK gazdasági felelősének** leadni.[[4]](#footnote-4)

(6) A szorgalmi időszak **második hetének végéig tart a hiánypótlási időszak**. Hiánypótlásra a pályázat leadása után, legkésőbb a hiánypótlási időszak végéig van lehetőség akkor, ha a pályázó visszakapta javításra kérvényét.[[5]](#footnote-5)

(7) Nem kaphat rendszeres szociális ösztöndíjat az a hallgató, akinek a hallgatói jogviszonya szünetel.

(8)[[6]](#footnote-6) Rendszeres szociális ösztöndíj nem adható annak a hallgatónak

a) akinek a családjában az egy főre eső nettó havi jövedelem a mindenkori minimálbér 100%-nál magasabb, de az ezen összeg alatti kérelmezők közül sem kaphat mindenki alanyi jogon támogatást,

b) akinek az életvitele nem támasztja alá a rászorultságot,

c) aki költségtérítéses formában tanul,

d) aki kollégiumi elhelyezést kaphatna, de nem élt ezzel a lehetőséggel,

e) aki a képesítési követelményekben meghatározott képzési időn túl van,

f) aki tanulmányait az adott félévben Erasmus ösztöndíjjal külföldön tölti,

g) aki kérelmét nem megfelelően töltötte ki és a megfelelő igazolásokkal nem támasztotta azt alá.

(9) A hallgató szociális helyzetének megítélésekor figyelembe kell venni

a) a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX törvény (a továbbiakban:Tbj.) szerinti, a hallgató által is lakott közös háztartásban élők számát és jövedelmi helyzetét,

b) a képzési hely és a lakóhely közötti távolságot, az utazás időtartamát és költségét,

c) amennyiben a hallgató tanulmányai során nem a Tbj. szerinti közös háztartásban él, ennek költségeit,

d) a fogyatékos hallgatónak mekkora összeget kell fordítania különleges eszközök beszerzésére és fenntartására speciális utazási szükségleteire, valamint személyi segítő, illetve jelnyelvi tolmács igénybevételét,

e) a hallgató vagy a vele közös háztartásban élő közeli hozzátartozója egészségi állapota miatt rendszeresen felmerülő egészségügyi kiadásait,

f) a hallgatóval közös háztartásban élő eltartottak számára, különös tekintettel a vele együtt eltartott gyermekek számát,

g) az ápolásra szoruló hozzátartozó gondozásával járó költségeket.

(10) A jövedelem számításakor a havonta rendszeresen mérhető jövedelmeknél az utolsó három hónap átlagát, egyéb jövedelmeknél pedig az utolsó egy év tizenkettedét kell figyelembe venni. A hallgató kérésére a bizonyított jövőbeni jövedelemváltozást is figyelembe kell venni.

##### Rendkívüli **szociális** ösztöndíj

**19. §**

(1) A rendkívüli szociális ösztöndíj a szociális juttatásokra jogosult hallgatónak szociális helyzete váratlan romlásának enyhítésére adható egyszeri juttatás. A szociális alapú ösztöndíj keretének 2%-a adható támogatásként erre a célra.

(2) A rendkívüli szociális ösztöndíj (segély) kérelemre adható. A kérelmet írásban, az ok megjelölésével a tanulmányi osztályvezetőhöz kell benyújtani. A segély mértékéről a DJB dönt.

(3) A beérkezett hallgatói kérelmekről legalább havonta egyszer döntést kell hozni. A kifizetésről a döntést követő nyolc munkanapon belül intézkedni kell.

##### Bursa Hungarica Felsőoktatási Önkormányzati Ösztöndíj

**20. §**

(1) A Bursa Hungarica Felsőoktatási Önkormányzati ösztöndíj olyan pénzbeli szociális juttatás, amely a Bursa Hungarica Felsőoktatási Önkormányzati Ösztöndíjrendszer (a továbbiakban: Ösztöndíjrendszer) adott évi fordulójához csatlakozott települési és megyei önkormányzatok által a hallgatóknak adományozott szociális ösztöndíjból (a továbbiakban: önkormányzati ösztöndíjrész) és az önkormányzati ösztöndíj alapján a hallgató felsőoktatási intézményében a Kormányrendelet alapján megállapított szociális ösztöndíjból (a továbbiakban: intézményi ösztöndíjrész) áll.

(2) Bursa Hungarica Ösztöndíjban részesülhetnek azok a hallgatók, akiket az állandó lakhelyük szerinti települési önkormányzat az Ösztöndíjrendszer keretében támogatásban részesített, továbbá teljes idejű alapképzésben, mesterképzésben, osztatlan képzésben vagy felsőfokú, illetve felsőoktatási szakképzésben folytatják tanulmányaikat.

(3) Az intézményi ösztöndíjrész forrása az intézmények költségvetésében megjelölt elkülönített forrás.

(4) A települési, illetve a megyei önkormányzat évente csatlakozhat az Ösztöndíjrendszerhez. A csatlakozás eljárási rendjét az oktatásért felelős miniszter évente a tárca hivatalos lapjában teszi közzé.

(5) Az intézményi ösztöndíjrész havi egy főre jutó legnagyobb összegét (a továbbiakban: összeghatár) a felsőoktatásért miniszter évente a tárca hivatalos lapjában teszi közzé.

(6) Az intézményi ösztöndíjrész havi összege az önkormányzati ösztöndíjrész összegével megegyező összeg, azonban nem haladhatja meg az (5) bekezdés alapján meghatározott összeghatárt.

(7) Az Ösztöndíjrendszer keretében megállapított ösztöndíj kizárólag a pályázó szociális helyzete alapján ítélhető meg, az ösztöndíj megítélésekor a pályázó tanulmányi eredménye nem vehető figyelembe.

(8) Az intézményi ösztöndíjrész független minden más, az Egyetemen folyósított támogatástól.

(9) Az Ösztöndíjrendszerrel kapcsolatos központi adatbázis-kezelői, koordinációs, a települési és megyei ösztöndíjjal kapcsolatos pénzkezelési feladatokat az oktatásért felelős miniszter által kijelölt szervezet (a továbbiakban: pályázatkezelő szervezet) látja el.

(10) Az intézményi ösztöndíjrészt a felsőoktatásért felelős miniszter adományozza.

(11) A települési, illetve a megyei önkormányzatok által az Ösztöndíjrendszer keretében pénzeszköz átadásaként a pályázatkezelő szervezet kezelésében lévő számlára félévente egy összegben eljuttatott támogatást a pályázatkezelő szervezet félévente egy összegben a kifizetés helyéül szolgáló egyetem számára pénzeszköz átadásként köteles átadni, és az átutalásról félévenként köteles elszámolni a települési, illetve a megyei önkormányzatnak.

(12) Az ösztöndíjat a hallgatói juttatásokat kifizető intézmény folyósítja a hallgatónak. Az Egyetem kötelessége a kifizetés megkezdése előtt megvizsgálni a jogosultságot.

(13) Az ösztöndíj folyósítása előtt felsőoktatási tanulmányait megkezdett hallgató számára az intézményi ösztöndíjrész folyósítása március hónapban kezdődik, azt a hallgatói juttatásokkal azonos rendben kell kifizetni. Az önkormányzati ösztöndíjrész kifizetése március hónapban, de legkésőbb az egyetemhez történő átutalást követő első ösztöndíj kifizetésekor indul, amikor az addig esedékes ösztöndíjak kifizetésére kerül sor, majd a továbbiakban az ösztöndíjfizetés rendje szerint történik az intézményi ösztöndíjrész kifizetésével együtt.

(14) Amennyiben a hallgató felsőoktatási tanulmányait először az ösztöndíj folyósításának félévében kezdte meg, akkor az intézményi ösztöndíjrész folyósítása az intézményi hallgatói juttatások kifizetésével azonos rendben történik október (keresztféléves képzések esetében március) hónaptól. Az önkormányzati ösztöndíjrész folyósítása október (keresztféléves képzések esetében március) hónapban, de legkésőbb az egyetemekhez történő átutalást követő első ösztöndíj kifizetésekor kezdődik, amikor az addig esedékes ösztöndíjak kifizetésére kerül sor, majd a továbbiakban az ösztöndíjfizetés rendje szerint történik az intézményi ösztöndíjrész fizetésével együtt.

(15) Azokban a hónapokban, amelyekben a hallgató hallgatói jogviszonya szünetel, az ösztöndíj folyósítása - a folyósítás véghatáridejének módosítása nélkül – teljes egészében szünetel.

(16) Amennyiben az ösztöndíjas az ösztöndíj folyósítás feltételeinek nem felel meg, az Egyetem köteles az ösztöndíj folyósítását megszüntetni. Az Egyetem a tanulmányi félév lezárását követően, legkésőbb június 30-ig, illetve január 31-ig számol el a ki nem fizetett ösztöndíjakról a pályázatkezelő szervezettel. Az ösztöndíj folyósításának megszüntetését az elszámolást követően a pályázatkezelő szervezet közli a települési, illetve a megyei önkormányzatokkal.

(17) Amennyiben a hallgató nem jogosult az ösztöndíjra, a rá eső, már átutalt, de ki nem fizetett önkormányzati ösztöndíjrészt az Egyetem a pályázatkezelő szervezet számára 30 napon belül köteles visszautalni.

(18) Az ösztöndíjban részesülő hallgató köteles az ösztöndíj folyósításának időszaka alatt minden, az ösztöndíj folyósítását érintő változásról a legrövidebb időn – de legfeljebb 15 napon - belül írásban értesíteni a folyósító Egyetemet és a pályázatkezelő szervezetet. Az értesítési kötelezettséget a hallgató 5 munkanapon belül köteles teljesíteni az alábbi adatok változásakor:

a) hallgató neve, lakóhelye, elektronikus levelezési címe,

b) a hallgató képzésének megnevezése, munkarendje, finanszírozási formája,

c) a tanulmányok halasztása.

(19) Az az ösztöndíjas, aki értesítési kötelezettségének nem tesz eleget, az ösztöndíj folyósításából és az Ösztöndíjrendszer következő évi fordulójából kizárható. Az ösztöndíjas 30 napon belül köteles a jogosulatlanul felvett ösztöndíjat a folyósító Egyetem részére visszafizetni. Az az ösztöndíjas, aki értesítési kötelezettségének elmulasztása miatt esik el az ösztöndíj folyósításától, a tanulmányi félév lezárását követően (június 30-ig, illetve január 31-ig) ki nem fizetett ösztöndíjára már nem tarthat igényt.

(20) Az Egyetem térítésmentesen köteles havonta, az egyéb általa nyújtott juttatásokkal együtt és azokkal azonos módon folyósítani az ösztöndíjat. Az önkormányzati ösztöndíjat az Egyetem csak abban az esetben köteles kifizetni, ha annak fedezetét a pályázatkezelő szervezettől a számlájára átutalták.

(21) Az intézményi ösztöndíjat abban az esetben is ki kell fizetni, ha az önkormányzati ösztöndíj fedezete nem áll rendelkezésre az Egyetem számláján.

(22) Az Egyetem költségvetésében az intézményi ösztöndíjrészként megjelenő költségvetési támogatások elszámolására – a jogosultság figyelembevételével – az éves beszámoló keretében kerül sor.

### C. Külföldi állampolgárok magyarországi tanulmányainak támogatási rendje

**21. §**

(1) A kétoldalú nemzetközi szerződés alapján államilag elismert felsőoktatási intézményben tanulmányokat folytató hallgató részére – az államilag támogatott doktori képzésben részt vevő hallgatót kivéve – aminiszter miniszteri ösztöndíjat adományoz. Az adományozott ösztöndíj évente tíz vagy tizenkét hónapra szól.

(2) A miniszteri ösztöndíj havi összege megfelel

a) más alap- és mesterképzésben részt vevő hallgatók esetében a költségvetési törvényben meghatározott hallgatói normatíva éves összege 34%-ának,

b) doktori képzésben részt vevő hallgatók esetében a költségvetési törvényben e célra megállapított normatíva éves összege egy tizenketted részének.

(3) A miniszteri ösztöndíjat a hallgatóval jogviszonyban álló felsőoktatási intézmény fizeti ki.

(4) Az államilag támogatott alap- és mesterképzésben, az osztatlan képzésben valamint doktori képzésben Magyarországon tanulmányokat folytató nem magyar állampolgárságú hallgató, akinek esetében ezt két- vagy többoldalú nemzetközi szerződés előírja, évi 12 hónapra jogosult kollégiumi elhelyezésre. A két- vagy többoldalú nemzetközi szerződés alapján Magyarországon önköltséges tanulmányokat folytató nem magyar állampolgárságú hallgató évi 12 hónapra jogosult kollégiumi elhelyezésre, amelynek díját a miniszteri ösztöndíjból fizeti.

(5) A nemzetközi szerződés alapján Magyarországon tanulmányokat folytató személyekről a Balassi Intézet tájékoztatja a felsőoktatási intézményeket.

(6) Nemzetközi megállapodás alapján részképzésben részt vevő nem magyar állampolgárok esetében az (1)-(5) bekezdés rendelkezéseit kell alkalmazni azzal az eltéréssel, hogy az adományozott ösztöndíj a részképzés idő tartamára szól.

**22. §**

(1) A kedvezménytörvény hatálya alá tartozó, az Egyetemen államilag támogatott képzésben részt vevő hallgató részére - az államilag támogatott doktori képzésben részt vevő hallgatót kivéve - a miniszter tíz hónapra szóló ösztöndíjat adományozhat.

(2) A miniszteri ösztöndíj havi összege megfelel a költségvetési törvényben meghatározott hallgatói normatíva 15%-ának.

(3) A hallgató az ösztöndíjat pályázat útján nyerheti el. A pályázatot a Balassi Intézet bonyolítja le.

(4) Az ösztöndíj kifizetésére a 20. §-ban foglaltakat kell alkalmazni.

(5) A kedvezménytörvény alapján részképzésben részt vevő nem magyar állampolgárok esetében a jelen Szabályzat 20. §-ának (1)-(5) bekezdése rendelkezéseit kell alkalmazni azzal az eltéréssel, hogy az adományozott ösztöndíj a részképzés időtartamára szól.

**23. §**

(1) A Magyarországon költségtérítéses, illetve önköltséges képzésben részt vevő nem magyar állampolgárságú hallgató részére – az (1) bekezdés szerinti hallgató kivételével - tanévenként a miniszter ösztöndíjat adományozhat.

(2) Az (1) bekezdés szerinti ösztöndíjra a pályázatot – a költségvetési törvényben meghatározott keretek között – a miniszter írja ki, és a Balassi Intézet bonyolítja le.

(3) A pályázat elbírálására a rendelkezésre álló költségvetési előirányzat és a pályázók tanulmányi teljesítménye alapján kerül sor.

(4) A pályázatokat az Egyetemre kell benyújtani. A pályázatokat az Egyetem rangsorolja, a rangsorolt pályázatokat továbbítja a (2) bekezdés szerinti szervezethez. A miniszter a rangsorolás és a (3) bekezdésben foglalt elvek alapján – szükség szerint szakértők bevonásával – dönt a pályázatokról.

(5) A pályázati felhívást a Minisztérium honlapján közzé kell tenni, továbbá el kell juttatni minden felsőoktatási intézménybe.

(6) A pályázat benyújtási határideje nem lehet korábbi, mint a közzétételtől számított 30. nap.

### **Alaptámogat**ás

**24. §**

(1) Az első alkalommal államilag támogatott teljes idejű felsőoktatási szakképzésben, alapképzésben, osztatlan képzésben hallgatói jogviszonyt létesítő személy az első bejelentkezése alkalmával – kérelemre – a hallgatói normatíva 50%-ának megfelelő összegű alaptámogatásra jogosult, amennyiben a hallgató a jelen Szabályzat 17. § (2)-(3) bekezdésében foglalt feltételeknek megfelel.

(2) Az első alkalommal államilag támogatott teljes idejű mesterképzésben hallgatói jogviszonyt létesítő személy az első bejelentkezése alkalmával – kérelemre – a hallgatói normatíva 75%-ának megfelelő összegű alaptámogatásra jogosult, amennyiben a hallgató a jelen Szabályzat 17. § (2)-(3) bekezdésében foglalt feltételeknek megfelel.

### D. Egyéb ösztöndíjak, támogatások

**25. §**

##### Magyar állampolgárok számára államilag elismert, külföldi felsőoktatási intézményben folytatott képzéshez segítséget nyújtó ösztöndíj

(1) A magyar állampolgárok számára, államilag elismert külföldi felsőoktatási intézményben folytatott tanulmányokhoz segítséget nyújtó ösztöndíj nyilvános pályázati úton nyerhető el.

(2) A pályázati eljárást – a költségvetési törvényben meghatározott keretek között – a miniszter írja ki, és a Balassi Intézet bonyolítja le.

(3) A pályázat elbírálására a vonatkozó nemzetközi két és többoldalú megállapodások alapulvételével, és a pályázók tanulmányi teljesítménye alapján kerül sor.

(4) A pályázatokat a Balassi Intézethez kell benyújtani, amely rangsorolja azokat. A miniszter a rangsorolás és a (3) bekezdésben meghatározott elvek alapján – szükség szerint szakértők bevonásával – dönt a pályázatokról, értesíti a pályázót és hallgató esetén a felsőoktatási intézményt is.

(5) A pályázati felhívást a Minisztérium honlapján közzé kell tenni, továbbá el kell juttatni minden felsőoktatási intézménybe is.

(6) A pályázat benyújtási határideje nem lehet korábbi, mint a közzétételtől számított 30. nap.

##### Az Európai Gazdasági Térség országaiban részképzésben részt vevő hallgatók ösztöndíja

**26. §**

(1) Ha az államilag támogatott képzésben részesülő hallgató az Európai Gazdasági Térség országaiban olyan részképzésben vesz részt, amelyben folytatott tanulmányai a hazai felsőoktatási intézmény képzésébe beszámíthatók, a hallgató a külföldi tanulmányok idejére – a (7) bekezdésben meghatározottak szerint – attól a felsőoktatási intézménytől, amellyel hallgatói jogviszonyban áll, ösztöndíjat kaphat.

(2) Félévenként – a képzési normatíva terhére – két külföldi részképzésben résztvevő hallgató kaphat, akinek a külföldi részképzésre érvényes szerződése van és pályázatot nyújt be az adott év szeptember 15-ig, illetve február 15-ig a Tanulmányi Osztályon.

(3) A benyújtott pályázatok rangsorolása a nemzeti felsőoktatási ösztöndíj elbírálási rendszere szerint történik, melyeket a DJB bírál el.

(4) Európai Gazdasági Térség országaiban részképzésben részt vevő hallgatók ösztöndíjára beadott pályázatnak tartalmaznia kell egy kidolgozott és az oktatási rektorhelyettes által előzetesen jóváhagyott tanulmányi programot és azt, hogy a hallgató vállalja a külföldi részképzés keretében félévenként legkevesebb 10 beszámítható kredit megszerzését, amennyiben elméleti képzésben vesz részt.

(5) Amennyiben a részképzést nyújtó felsőoktatási intézményben vizsgalehetőség nincs, akkor a pályázónak meg kell szereznie az adott tantárgyból a vizsgára bocsátás feltételét és hazatérését követően a krediteket a következő szorgalmi időszak első hónapjában, itthon kell megszereznie. Ennek hiányában, illetve a gyakorlati képzésben résztvevőknek a gyakorlat elismerésének igazolása nélkül, a külföldi részképzést sikertelennek kell minősíteni. Ekkor a hallgató az ösztöndíj felét köteles visszatéríteni. A visszatérítést egy összegben, a kreditek megszerzésére előírt határidő lejárta utáni 2. hét végéig kell teljesíteni.

(6) A külföldi részképzésben eltöltött idő aktív félévnek számít és ezek a félévek beszámítanak a törvény által biztosított államilag támogatott képzési időbe.

(7) A hallgató akkor jogosult az ösztöndíjra, ha külföldi tanulmányait a felsőoktatási intézmény hozzájárulásával kezdte meg. Az Egyetem a Tanulmányi és Vizsgaszabályzatban határozza meg azokat a feltételeket, amelyek megléte esetén hozzájárul a külföldi tanulmányokhoz, azzal a megkötéssel, hogy amennyiben a hallgató az alapképzésben, mesterképzésben, egységes, osztatlan képzésben folytatja tanulmányait, akkor kaphat ösztöndíjat, ha a kreditek legalább hatvan százalékát már teljesítette. Az ösztöndíj éves összege nem lehet kevesebb, mint a hallgatói ösztöndíj támogatás háromszorosa. Az Egyetem évenként megtervezi költségvetésében az ösztöndíjalapot.

(8) Az (1) bekezdésben meghatározott ösztöndíj kizárólag pályázat útján nyerhető el, a nyilvános pályázatot az egyetemen közzé kell tenni, az egyetem honlapján meg kell jelentetni, a pályázat benyújtására a közzétételtől számítva 30 napot kell biztosítani, az ösztöndíj adományozásáról a rektor a hallgatói önkormányzat egyetértésével dönt, az ösztöndíj átutalásáról az egyetemen lehetőleg a hallgató kiutazása előtt, de legkésőbb a kiutazást követő 15 napon belül gondoskodni kell, sikertelen részképzés esetében az egyetem előírhatja az ösztöndíj legfeljebb felének visszafizetését.

##### „Royal Canin állatorvostan hallgatói ösztöndíj”

**26/A. §[[7]](#footnote-7)**

1. Az állatorvosképzésben részvevő hallgatók támogatására létrehozott ösztöndíjat azok a negyed, illetve ötödéves magyar állampolgárságú hallgatók (évente két fő) nyerhetik el, akik az alábbi feltételeket teljesítik:
2. a pályázat benyújtását megelőző két tanulmányi félévben legalább jó rendű tanulmányi átlagot értek el;
3. teljesítették az előírt tanulmányi és vizsgakövetelményeket, ideértve a szükséges kreditszámot
4. elkötelezettek az állatvédelem és az állatjólét iránt.

(2) Az Ösztöndíj mértékét és részletes feltételeit az Állatorvostudományi Egyetem és az ösztöndíjat biztosító Royal Canin Hungary Kft. között létrejött megállapodás tartalmazza.

##### TOLNAGRO Ösztöndíj

**26/B. §[[8]](#footnote-8)**

1. A magyar nyelvű állatorvosképzésben részvevő hallgatók támogatására létrehozott ösztöndíjat az Állattenyésztési, Takarmányozástani és Laborállattudományi Tanszék, valamint a Gyógyszertani és Méregtani Tanszék ítéli oda azoknak a hallgatóknak, akik az alábbi feltételeket teljesítik:
2. adott évben „Takarmányozástan 2” tárgyból legkiválóbb eredményt elért hallgatónak;
3. adott évben a legkiválóbb takarmányozástani tárgyú diplomadolgozatot készítő hallgatónak;
4. adott évben „Gyógyszertan 2” tágyból legkiválóbb eredményt elért hallgatónak;
5. adott évben a legkiválóbb gyógyszertani témájú diplomadolgozatot készítő hallgatónak.

(2) Az Ösztöndíj mértékét és részletes feltételeit az Állatorvostudományi Egyetem és az ösztöndíjat biztosító TOLNAGRO Állatgyógyászati Kft. között létrejött megállapodás tartalmazza.

### E. Egyetemi működési költségek finanszírozása

##### Tankönyv- és jegyzettámogatás

**27. §**

(1) A tankönyv-, jegyzettámogatási, sport- és kulturális normatíva 56%-a szociális támogatásra, 24%-a a jegyzet előállítás támogatására, elektronikus tankönyvek, tananyagok és a felkészüléshez szükséges elektronikus eszközök beszerzésére használható fel.

(2) Az (1) bekezdésben foglaltak figyelembe vételével a tankönyv- és jegyzettámogatásra rendelkezésre álló összeg 56%-ából intézményen belüli pályázat útján vagy alanyi jogú juttatás formájában kell biztosítani a hallgatói támogatást, míg 24%-ából a tankönyv- és jegyzetelőállítást, illetve azoknak a hallgatókhoz történő eljuttatását kell elősegíteni, továbbá a fogyatékossággal élő hallgatók tanulmányait segítő eszközök beszerzésére kell fordítani.

(3) A támogatás 24%-ának felhasználását – azaz a tankönyv- és jegyzetelőállítás és eljuttatás támogatását – a hallgatói önkormányzat előzetesen véleményezi, a felhasználásról évente kell tájékoztatni a hallgatói önkormányzatot.

(4) A (3) bekezdés szerinti támogatás felhasználható elektronikus tankönyvek, tananyagok és a felkészüléshez szükséges elektronikus eszközök beszerzésére is, amennyiben azt digitális tananyag előállítására, beszerzésére vagy a fogyatékkal élő hallgatók tanulmányait segítő eszközök beszerzésére kell fordítani. A hallgatói önkormányzat előzetes véleményét ebben az esetben is ki kell kérni.

(5) A hallgatók a jegyzettámogatást névre szóló bonokban kapják meg, melyeket az Egyetemi Könyvesboltban jegyzet és könyvvásárlás esetén fizetőeszközként, névértéken használhatnak. A támogatás a keretösszeg 56%-a.

##### Kulturális valamint sporttevékenység támogatása

**28. §**

(1) A kulturális- valamint a sporttevékenység támogatására a tankönyv-, jegyzettámogatási, sport- és kulturális normatíva 10-10%-a használható fel. (lásd. jelen Szabályzat 13. § (8) bek.)

(2) A kulturális tevékenység körébe tartozik különösen az Egyetem keretei között a hallgatók részére szervezett, illetve nyújtott kulturális tevékenység, rendezvényszervezés, karrier tanácsadás, életviteli és tanulmányi tanácsadás, pályakövetés.

(3) A sporttevékenység körébe tartozik különösen az Egyetem keretei között a hallgatók részére szervezett, illetve nyújtott testmozgást, sportolást, versenyzést, az egészséges életmódra nevelést biztosító tevékenység, az életmód tanácsadás.

(4) A kulturális- és sporttevékenység támogatásáról – a hallgatói önkormányzat véleményének meghallgatása után – a rektor dönt.

##### A kollégiumi ellátás igénybevételével és a lakhatási támogatással kapcsolatos feltételek

**29. §**

(1) A kollégiumi hely elnyerése jelentkezés alapján történik. Kollégiumi elhelyezését kérheti aki magyar nyelvű képzésre, felvételi kérelmet nyújtott be az Egyetemre, illetve aki hallgatói jogviszonyban áll, függetlenül attól, hogy milyen képzési szakaszra, milyen tanulmányi rend szerinti képzésre kéri a felvételét, illetve létesített hallgatói jogviszonyt.

(2) A jelentkezésekről a Kollégiumi Szabályzatban meghatározott pontozásos rendszer alapján kell dönteni. A kollégiumi jelentkezések elbírálásánál előnyben kell részesíteni azt a hátrányos helyzetű hallgatót, aki kollégiumi elhelyezés hiányában felsőoktatási tanulmányait nem tudja megkezdeni, illetve folytatni.

(3) A pontrendszer megismerését a pályázati kérelmek benyújtása előtt lehetővé kell tenni. A pontrendszerben szempontként figyelembe kell venni a hallgató szociális helyzetét, tanulmányi teljesítményét, a hallgatói közösségért végzett munkáját, képzésének munkarendjét, esetleges mentesülését a fizetési kötelezettség alól, valamint ha a hallgatót a Nftv. 41. § (1) bekezdésében foglaltak alapján a kollégiumi jelentkezés elbírálásánál előnyben kell részesíteni, akkor az előnyben részesítés Nftv.-ben meghatározott feltételek fennállását is.

(4) A kollégiumi elhelyezés térítésköteles. A térítési díjat a lakhatási feltételek biztosításáért és az ahhoz kapcsolódó, a rendeltetésszerű használatot biztosító alapszolgáltatásokért kell fizetni. A kollégiumi térítési díjat évente határozza meg a Szenátus. A kollégium további kiegészítő szolgáltatásokat nyújthat, amelyek külön térítési díj ellenében vehetők igénybe.

(5) A lakhatási feltételek támogatására a szociális támogatás keretében kerül sor.

**30. §**

(1) A kollégiumi férőhelyeket komfortfokozat szerint négyfokozatú skálán kell besorolni.

(2) A komfortfokozat szerinti besorolás során elsődlegesen az épület állapotát, a vizesblokkal való ellátottságát és az egyes helyiségben elhelyezett hallgatók számát kell figyelembe venni.

(3) Az egyes férőhelyek besorolásánál az Egyetem rektora és a hallgatói önkormányzat közötti, a tanév kezdetét megelőző május 30-ig megkötendő megállapodás rendelkezik azzal, hogy

a) csak az I. kategóriába sorolható az a kollégiumi férőhely, melynél a vizesblokk közös használatú, egy helyiségben 3 vagy annál több személy kap elhelyezést és az épület 10 éven belül nem volt felújítva,

b) a II. kategóriába sorolható be a kollégiumi férőhely, ha egy helyiségben 3 főnél kevesebb kap elhelyezést,

c) a III. kategóriába sorolható be a kollégiumi férőhely amennyiben szobánként vagy kétszobánként komplett vizesblokk van kiépítve, egy helyiségben 3 főnél kevesebb személy kap elhelyezést,

d) a IV. kategóriába sorolható be a kollégiumi férőhely amennyiben szobánként vagy kétszobánként komplett vizesblokk van kiépítve, egy helyiségben 3 főnél kevesebb személy kap elhelyezést és az épület 10 éven belül lett felújítva.

(4) Az előző bekezdések alkalmazása során felújítás minden olyan beruházás, amely a kollégium összértékéhez képest meghatározó költségráfordítás során a kollégiumi lakhatási körülményeket javítja, kivéve a kollégiumi állagmegőrzést célzó ráfordítást.

(5) A kollégiumi díj havi összege az államilag támogatott képzésben részt vevő hallgatók és az államilag támogatott doktori képzésben résztvevő hallgatók esetében hallgatónként nem lehet magasabb, mint a kollégiumi normatíva éves összegének

a) az I. kategóriába sorolt férőhely esetén 8%-a;

b) a II. kategóriába sorolt férőhely esetén 10%-a,

c) a III. kategóriába sorolt férőhely esetén 12%-a,

d) a IV. kategóriába sorolt férőhely esetén 15%-a.

(6) A felsorolt szempontok alapján a Marek József Oktatóközpont és Kollégium IV. kategóriás.

(7) A kollégiumi alapszolgáltatásként legalább a jogszabályban a kollégium, illetve a diákotthon működésének engedélyezéséhez előírt feltételek folyamatos biztosítását és működtetését, továbbá a személyi számítógépek, szórakoztató elektronikai eszközök, valamint a kis fogyasztású háztartási eszközök üzemeltetési lehetőségét kell érteni.

##### A hallgatói, doktorandusz önkormányzat működésének támogatása

**31. §**

(1) Az Egyetemen működő hallgatói, illetve a doktorandusz önkormányzat tevékenységét a költségvetés az Egyetem részére biztosított hallgatói normatív juttatás részeként normatív támogatással segíti. A támogatás összege a hallgatói normatíva legalább 3%-a.

(2) A hallgatói, doktorandusz önkormányzat tevékenységét segítő normatív támogatás számítása, elosztása, igénybevétele a hallgatói és a doktorandusz önkormányzat bevonásával, tájékoztatásával és egyetértésével történik.

(3) A hallgatói és a doktorandusz önkormányzat a rendelkezésére bocsátott összeg felhasználásáról évente egy alkalommal a Szenátusnak beszámolni köteles.

##### A hallgatói juttatásokhoz nyújtott normatív hozzájárulásnál figyelembe vehető hallgatói kör és a figyelembe vehető hallgatói létszám megállapításának rendje

**32. §**

(1) Az intézményi támogatás megállapításakor

a) a márciusi és októberi statisztikai adatközlések szerinti jogosult létszámok számtani közepét kell figyelembe venni

aa) a hallgatói ösztöndíj-támogatásra,

ab) a kollégiumi támogatásra,

ac) a lakhatási támogatásra,

ad) a tankönyv- és jegyzettámogatásra, a sport és kulturális tevékenységre fordítható összeg esetében;

b) a tényleges jogosultsági hónapszám egytizenkettedét kell figyelembe venni a doktorandusz ösztöndíj esetében;

c) a tényleges jogosultsági hónapszám egytizedét kell figyelembe venni a nemzeti felsőoktatási ösztöndíj esetében;

d) a tényleges kifizetendő összeget kell figyelembe venni a külföldi állampolgárságú, államilag finanszírozott képzésben résztvevő hallgatók miniszteri ösztöndíja és a Bursa Hungarica Felsőoktatási Önkormányzati Ösztöndíj intézményi ösztöndíjrésze esetében.

(2) Márciusi statisztikai adatközlésen a felsőoktatási intézmény március 15-i állapotát, októberi statisztikai adatközlésben a felsőoktatási intézmény október 15-i állapotát rögzítő, a felsőoktatási intézmény által teljesített statisztikai adatközlést kell érteni.

(3) A hallgatói ösztöndíj-támogatás esetében a jogosulti létszám az államilag támogatott alapképzésben, mesterképzésben, egységes osztatlan képzésben, egyetemi szintű képzésben, főiskolai szintű képzésben vagy felsőoktatási szakképzésben teljes idejű képzésben részt vevő hallgatók száma.

(4) A kollégiumi támogatás esetében a jogosulti létszám azoknak a hallgatóknak a száma, akik államilag támogatott, vagy a 20. § (1) bekezdése szerinti önköltséges teljes idejű képzésben vesznek részt és az intézmény kollégiumában vannak elhelyezve.

(5) A lakhatási támogatáshoz rendelkezésre álló támogatás esetében a jogosulti létszám a felsőoktatási intézményben államilag támogatott teljes idejű képzésben részt vevő hallgatók létszáma, levonva a képzés helyén bejelentett lakcímmel rendelkező államilag támogatott teljes idejű képzésben részt vevők létszámának 95%-át, továbbá levonva a (4) bekezdés szerinti létszámot.

(6) A tankönyv- és jegyzettámogatásra, sport- és kulturális tevékenységre fordítható összeg esetében a jogosulti létszám a (3) bekezdés és a (6) bekezdés szerinti jogosulti létszámok összege.

(7) A nemzeti felsőoktatási ösztöndíj esetében a jogosulti létszám a ténylegesen ösztöndíjban részesülő hallgatók száma.

(8) Az egyes normatívák év közbeni változása esetén a jogosulti létszámok megállapítása a képzési időszakok (tanulmányi félévek) rendjét követi.

(9) Az intézményi hallgatói előirányzat keretösszegeinek megállapításakor az intézmények a statisztikai jelentésükben

a) jelen Szabályzat 4. §-ának (1) bekezdése szerinti hallgatók közül csak azokat az államilag támogatott hallgatókat vehetik figyelembe, akik esetében a megkezdett félévek száma nem haladja meg a rájuk vonatkozó képzési követelményekben meghatározott, félévekben számított képzési időszakot;

b) jelen Szabályzat 4. §-ának (2) bekezdése szerinti hallgatók mindegyikét figyelembe vehetik.

(10) Jelen Szabályzat vonatkozásában megkezdett félévnek számít az a félév, amikor a hallgató a beiratkozást, vagy bejelentkezést követő 30. napon is rendelkezik nem szünetelő hallgatói jogviszonnyal (a továbbiakban: megkezdett félév).

# VI. ELJÁRÁSI RENDELKEZÉSEK

## Az állami támogatások iránti pályázatok (kérelmek) benyújtása és elbírálása

**33. §**

(1) A jelen Szabályzat V. fejezetében meghatározott, kérelem alapján folyósítandó állami támogatások jogosultsági körébe tartozó hallgatók, az állami támogatás megállapítása iránt pályázatot/kérelmet adhatnak be a Szabályzat rendelkezéseinek megfelelően.

(2) A hallgató rendszeres szociális ösztöndíjra, illetve rendkívüli szociális ösztöndíjra irányuló pályázatot/kérelmet a DJB által szerkesztett és kiadott űrlapon szereplő dátumig, de legkésőbb a szorgalmi időszak második hetének közepéig, illetve a rendkívüli esemény bekövetkezésekor nyújthat be. A rendes szociális ösztöndíjról a DJB 15 napon belül, a rendkívüli szociális ösztöndíjról (segélyről) pedig szükség szerint, de legalább havonta egyszer dönt.

(3) A DJB-nek úgy kell döntést hoznia, hogy az állami támogatásnak a félév első hónapjában esedékes része az első félévben legkésőbb október 10-ig, a második félévben legkésőbb március 10-ig kifizethető legyen.

(4) A DJB döntéseiről a hallgatót minden esetben vagy a NEPTUN rendszeren keresztül, vagy írásban kell tájékoztatni.

(5) Az Egyetem által a hallgató részére nyújtható támogatások jogcímeit és feltételeit egy tanév időtartamára előre kell megállapítani, továbbá az Egyetemen közzé kell tenni.

## Az állami támogatások kifizetésének rendje

**34. §**

(1) A teljesítmény alapú ösztöndíjat, a rendszeres szociális ösztöndíjat, a BURSA ösztöndíj intézményi részét, a nemzeti felsőoktatási ösztöndíjat, az alaptámogatást, a doktorandusz ösztöndíjat, egyéb ösztöndíjat – eltérő rendelkezés hiányában – havi rendszerességgel kell a hallgató részére kifizetni. Az Egyetem – a tanulmányi félév első hónapjának kivételével – legkésőbb a tárgyhó 10. napjáig köteles a számlavezető hitelintézet felé intézkedni e juttatások átutalásáról.

(2) A teljesítmény alapú és a szociális alapú ösztöndíjak, a doktorandusz ösztöndíj és egyéb ösztöndíjak kizárólag pénzbeli támogatásként bocsáthatók a jogosult hallgató rendelkezésére.

## Költségtérítés, és a térítési díjak befizetésének elmulasztása, a költségtérítés-visszatérítés

**35. §**

(1) Az a hallgató, aki költségtérítés-fizetési kötelezettségének nem tesz eleget, a következő tanulmányi félévre nem iratkozhat be, illetve záróvizsgára nem bocsátható. Hasonló módon kell eljárni, ha a hallgató a tanév végéig, ill. a záróvizsga előtt két héttel a térítési díjat nem fizette be. A bejelentkezés csak akkor pótolható, a hallgató csak akkor bocsátható záróvizsgára, ha fizetési kötelezettségeinek eleget tett. Ellenkező esetben az érintettet passzív félév igénybevételére utasítja az oktatási helyettes, illetve a záróvizsgát csak a következő záróvizsga időszakban teheti le, azzal a feltétellel, hogy tartozását kiegyenlítette.

(2) Amennyiben a hallgató tanulmányait félév közben bármilyen okból megszakítja, részére a költségtérítés időarányos összege a megszakítást követő hónaptól visszafizethető.

(3) A befizetett költségtérítés összegének legfeljebb 60%-a, a hallgatói jogviszony saját kérésre történő megszüntetésével – méltánylást érdemlő esetben, a befizetést követő hónap utolsó napjáig benyújtott (hallgatói jogviszony törlésére és a költségtérítés visszafizetésére irányuló) kérelmek alapján – a rektor engedélyével visszafizethető.

(4) A féléves rendszerű képzésben a hallgatói jogviszony saját kérésre történő, a beiratkozás, vagy bejelentés időpontját követő 30. napon belüli megszüntetése esetén a befizetett költségtérítés 60%-a, a 30. napon túli megszüntetésekor pedig a 60% időarányos része a hallgató írásos kérelmére visszafizetendő. A kérvényt az oktatási rektorhelyettesnek címezve a tanulmányi előadónál kell leadni. A kérvénynek tartalmaznia kell a tanulmányok megszakításának indokát, a félévre befizetett költségtérítés összegét, valamint annak a bankszámlának a számát, amelyre a hallgató az átutalást kéri. A visszautalandó összeget a tanulmányi előadó számítja ki, és az utalványrendeletet az oktatási rektorhelyettes ellenjegyzése után átadja a pénzügyi osztálynak, ahol az átutalásról gondoskodnak. A kérvény átvételétől számított 15 napon belül az átutalást a banknál el kell indítani.

## A költségtérítés, önköltség és a térítési díjak befizetési rendje

**36. §**

(1) A költségtérítést a hallgatónak a NEPTUN rendszeren keresztül, a beiratkozási/bejelentési időszak végéig kell befizetni.

(2) Amennyiben a hallgató részletfizetési kedvezményt kért és kapott, a költségtérítést a hallgatói szerződésnek megfelelően kell befizetni. Az első részlet nem lehet kevesebb, mint a költségtérítés 40%-a. A maradék 60%-ot a szorgalmi időszakban egyenlő részletekben kell befizetni minden hónap 10-ig. A tanulmányi időszak utolsó félévében a költségtérítést legkésőbb a záróvizsga időpontja előtt egy hónappal be kell fizetni, akkor is ha, a hallgató fizetési könnyítést kapott. A hallgatót befizetési elmaradásairól legkésőbb a szorgalmi időszak vége előtt 2 héttel, a NEPTUN rendszeren keresztül, vagy írásban kell értesíteni.

(3) A hallgató joga, hogy befizetési kötelezettségeiről tájékoztatást kapjon.

(4) Az a hallgató, aki befizetési kötelezettségeiről a (3) bekezdés szerint tájékoztatást kapott, és díjfizetési kötelezettségének a szorgalmi időszak utolsó napjáig nem tesz eleget, nem vehet fel vizsgát a NEPTUN-ban, a következő félévre nem jelentkezhet be, illetve záróvizsgára nem bocsátható. A hallgatói jogviszony megszüntetése esetén személyi anyaga csak a fizetési kötelezettségének teljesítését követően adható ki.

## Ügyviteli, pénzügyi, ellenőrzési és beszámolási kötelezettség

**37. §**

(1) Az állami támogatás, a költségtérítés, és az egyéb térítési díjak, a kollégiumi térítési díj pénzügyi, elszámolási és nyilvántartási rendjét a kancellár ügyviteli utasításban szabályozza.

(2) A kancellár évenként egy alkalommal köteles tájékoztatni a Szenátust az állami támogatás kifizetési, illetve a díj- és költségtérítés befizetési helyzetéről.

(3) A költségtérítéses képzés bevételeinek felhasználása minden esetben az Nftv. és a Kormányrendelet, valamint az egyetemi szabályzatok betartásával történhet.

(4) Jelen Szabályzatban foglaltak végrehajtását a belső ellenőrzésnek és az egyetemi felügyeleti ellenőrzésnek egyaránt kiemelt feladatként kell vizsgálni.

## Tájékoztatás

**38. §**

(1) Az állami támogatás keretében működtetett ösztöndíj lehetőségekről, a mentességekről és költségtérítés fizetési kötelezettségről a hallgatókat időben tájékoztatni kell.

(2) A tájékoztatás formái:

a) a tanévenként kiadandó Felvételi Tájékoztató, amelyben minden, a következő tanévben hatályba lépő változást is közölni kell;

b) jelen Szabályzat melyet a Könyvtárban, a Tanulmányi Osztályon és a hallgatói önkormányzatnál a hallgatók számára hozzáférhetővé kell tenni;

c) az Egyetem honlapja.

## A költségtérítés és az egyéb díjak felhasználása

**39. §**

(1) A hallgatók által befizetett költségtérítés összege az Egyetem működési bevételét képezi.

(2) A hallgatók által befizetett költségtérítésből és az egyéb díjakból befolyt összeg a következők szerint használható fel:

a) tanulmányi-ösztöndíj keret növelésére, a nappali tagozatos hallgatók által befizetett aránynak megfelelően,

b) hallgatói tanulmányi teljesítmény jutalmazására,

c) szociális támogatásokra,

d) fejlesztési célokra,

e) működési kiadásokra,

f) közművelődés, sporttámogatásra,

g) a hallgatói önkormányzat támogatására.

(3) A (2) bekezdésben meghatározott célok szerint felhasználható összegekről a DJB javaslatára a rektor dönt. Az egyes célokra rendelkezésre álló keret felhasználásáról az alábbi testületek döntenek:

a) Szenátus dönt: a d., e., f., pontban,

b) a DJB dönt: az a., b., c., pontban,

c) a HÖK dönt a g. pontban.

(4) A hallgatói előirányzat keretösszegeinek felhasználásáról a rektor évente egy alkalommal köteles a Hallgatói Önkormányzatot, valamint a Szenátust írásban tájékoztatni.

# VII. ÁTMENETI RENDELKEZÉSEK

**40. §**

(1) Azoknál a hallgatóknál, akik a 2016/2017 tanév előtt létesítettek hallgatói jogviszonyt, a jogelőd intézmény vonatkozó szabályzatát kell értelemszerűen alkalmazni.

# VIII. VEGYES ÉS ZÁRÓ RENDELKEZÉSEK

**41. §**

(1) A pénzbeli szociális támogatás odaítélésénél a Szabályzat rendelkezései szerint vizsgálni kell a hallgató anyagi helyzetét. Ez szükségszerűen a személyi adatok kezelésével jár. Ezért a személyes adatok védelméről és a közérdekű adatok nyilvánosságáról szóló 1992. évi LXIII. törvény alapján:

a) az adatkezeléshez be kell szerezni érintett hallgató hozzájárulását;

b) az érintettet tájékoztatni kell arról, hogy adatait mennyi ideig kezelik;

c) csak annyi személyes adat kezelhető, amennyi a szociális és a vagyoni helyzet megítéléséhez elengedhetetlenül szükséges;

d) az adatok kezelésében és a bírálatban részt vevő személyek számára titoktartási kötelezettség van.

**Záradék**

* 1. Jelen Szabályzatot 2016 július 1. napján a Szenátus 3/7/2015/2016 SZT számú döntésével fogadta el 15/2016/2017 SZT számú határozatával módosította 2016. december 13. napi, …/2017/2018 SZT számú határozatával 2017. december 12. napi ülésén.

(2) Jelen szabályzat a Szenátus döntését követően a kancellári egyetértéssel lépnek hatályba**.**

**Az Egyetem Szenátusa nevében**

|  |  |
| --- | --- |
| dr. Battay Márton  a Szenátus titkára | Dr. Sótonyi Péter  a Szenátus elnöke |

|  |  |
| --- | --- |
|  |  |

**Egyetértek**

|  |  |
| --- | --- |
| Budapest, 2017. december 12. | dr. Bohátka Gergely  kancellár |

### 1.sz. melléklet Értelmező rendelkezések

Jelen szabályzat alkalmazásában

a) közismereti tanári szakok: magyar nyelv és irodalom szakos tanár; történekem szakos tanár; idegen nyelv szakos tanár; matematikatanár; informatikatanár; számítástechnika szakos tanár, természetismeret szakos tanár; fizikatanár, biológiatanár, kémiatanár, földrajztanár, ének-zene tanár, rajztanár, rajz- és vizuális nevelő tanár, technika és életvitel szakos tanár, technikatanár, testneveléstanár, gazdaságismeret tanár, háztartásökonómia-életvitel szakos tanár, etika, ember- és társadalomismeret szakos tanár; filozófia szakos tanár; filmelmélet és filmtörténet szakos tanár; művészettörténet szakos tanár; pszichológia szakos tanár; egészségtan tanár; ügyvitel szakos tanár, továbbá az a képzés, amelyen 2006. szeptember 1 -je előtt a hallgató - második közismereti tanári képzés alapján - mentesült a költségtérítés megfizetése alól;

b) árva: az a 25 évnél fiatalabb hallgató, akinek mindkét szülője, illetve vele egy háztartásban élt hajadon, nőtlen, elvált vagy házastársától külön élt szülője elhunyt és nem fogadták örökbe;

c) félárva az a 25 évnél fiatalabb hallgató, akinek egy szülője elhunyt és nem fogadták örökbe;

d) fogyatékossággal élő vagy egészségi állapota miatt rászorult hallgató: az a hallgató, aki

da) fogyatékossága miatt állandó vagy fokozott felügyeletre, gondozásra szorul, illetve aki fogyatékossága miatt rendszeresen személyi és/vagy technikai segítségnyújtásra és/vagy szolgáltatásra szorul,

vagy

db) munkaképességét legalább 67%-ban elvesztette, vagy legalább 50%-os mértékű egészségkárosodást szenvedett és ez az állapot egy éve tart vagy előreláthatólag még legalább egy évig fennáll;

e) családfenntartó: az a hallgató,

ea) akinek legalább egy gyermeke van,

eb) aki a szociális igazgatásról és szociális ellátásokról szóló 1993. évi III. törvény alapján ápolási díjra jogosult;

f) nagycsaládos: az a hallgató, akinek

fa) legalább két eltartott testvére vagy három gyermeke van, vagy

fb) eltartóin (eltartóján) kívül legalább két vele egy háztartásban élő személyre igaz, hogy havi jövedelme nem éri el a minimálbér összegét, vagy

fc) legalább két kiskorú gyermeknek a gyámja;

g) szociális juttatásra jogosult hallgató : az a teljes idejű felsőoktatási szakképzésben, alap- és mesterképzésben, illetve~~,~~ osztatlan képzésben, valamint doktori képzésben részt vevő hallgató, aki

ga) államilag támogatott képzési formában, vagy magyar állami (rész) ösztöndíjasként vesz részt, vagy

gb) tanulmányait államilag támogatott képzési formában kezdte meg és az adott szakon, szakképzésben megkezdett féléveinek száma alapján jogosult lenne államilag támogatott képzésben való részvételre;

h) az egyetemi saját bevétel: az Nftv. 82. § (1)-(2) bekezdése szerinti térítési díj, továbbá intézményi szabályzatban meghatározott szolgáltatási díj, valamint az intézmény vállalkozási tevékenységének eredménye, gazdasági társaságoktól kapott támogatásból származó bevétele, továbbá a pályázat útján kifejezetten ösztöndíj fizetésére kapott támogatás;.

*i)államilag támogatott hallgató:* az államilag támogatott képzésben részt vevő hallgató, valamint 2012 szeptemberétől kezdődően magyar állami (rész) ösztöndíjas képzésre felvételt nyert hallgató.

(2) Jelen szabályzat alkalmazásában - az érintett támogatási forma megszűnése miatt - a rendszeres gyermekvédelmi támogatásban részesülőnek kell tekinteni azt a személyt is, aki

a) árva, vagy

b) tartósan beteg, illetve súlyosan fogyatékos személy, vagy,

c) kikerült a nevelésbe vétel alól, vagy

d) gyámsága nagykorúsága miatt szűnt meg.

#### számú függelék

*A költségtérítések összege a* ***2006/2007., 2007/2008.*** *tanévtől beiratkozott hallgatók számára:*

|  |  |  |  |
| --- | --- | --- | --- |
| Képzési szint | Munkarend | Szak | Költségtérítés/félév |
| *egységes, osztatlan képzés* | *nappali* | *állatorvosi* | *1 000 000,- Ft/félév* |
|  |  |  |  |

*A költségtérítések összege a* ***2008/2009.*** *tanévtől beiratkozott hallgatók számára:*

|  |  |  |  |
| --- | --- | --- | --- |
| Képzési szint | Munkarend | Szak | Költségtérítés/félév |
| *alapképzés* | *nappali* | *biológia* | *300 000,- Ft/félév* |
| *egységes, osztatlan képzés* | *nappali* | *állatorvosi* | *1 000 000,- Ft/félév* |

*A párhuzamos képzésben, illetve a másoddiplomás képzésben részt vevő hallgatók számára a költségtérítés összege állatorvosi szakon 660 000,-Ft/félév, biológia szakon 180 000.-Ft/félév.*

*A költségtérítések összege a* ***2009/2010.*** *tanévtől beiratkozott hallgatók számára:*

|  |  |  |  |
| --- | --- | --- | --- |
| Képzési szint | Munkarend | Szak | Költségtérítés/félév |
| *alapképzés* | *nappali* | *biológia* | *350 000,- Ft/félév* |
| *egységes, osztatlan képzés* | *nappali* | *állatorvosi* | *1 100 000,- Ft/félév* |

*A párhuzamos képzésben, illetve a másoddiplomás képzésben részt vevő hallgatók számára a költségtérítés összege állatorvosi szakon 700 000,-Ft/félév, biológia szakon 180 000.-Ft/félév.*

*A költségtérítések összege a* ***2010/2011.*** *tanévtől beiratkozott hallgatók számára:*

|  |  |  |  |
| --- | --- | --- | --- |
| Képzési szint | Munkarend | Szak | Költségtérítés/félév |
| *alapképzés* | *nappali* | *biológia* | *180 000,- Ft/félév* |
| *egységes, osztatlan képzés* | *nappali* | *állatorvosi* | *1 100 000,- Ft/félév* |

*A párhuzamos képzésben, illetve a másoddiplomás képzésben részt vevő hallgatók számára a költségtérítés összege állatorvosi szakon 700 000,-Ft/félév, biológia szakon 180 000,-Ft/félév.*

*A költségtérítések összege a* ***2011/2012.*** *tanévtől beiratkozott hallgatók számára:*

|  |  |  |  |
| --- | --- | --- | --- |
| Képzési szint | Munkarend | Szak | Költségtérítés/félév |
| *alapképzés* | *Nappali* | *biológia* | *180 000,- Ft/félév* |
| *egységes, osztatlan képzés* | *Nappali* | *állatorvosi* | *1 100 000,- Ft/félév* |
| *mesterképzés* | *nappali* | *biológus* | *200 000,-Ft/félév* |

*A párhuzamos képzésben, illetve a másoddiplomás képzésben részt vevő hallgatók számára a költségtérítés összege minden szakon ugyanannyi, mint az első oklevelüket megszerző hallgatóknak. Nincs engedmény a párhuzamos képzésben résztvevő hallgatóknál sem.*

*A költségtérítések összege a* ***2012/2013., 2013/2014., 2014/2015., 2015/2016.*** *tanévtől beiratkozott hallgatók számára:*

|  |  |  |  |
| --- | --- | --- | --- |
| Képzési szint | Munkarend | Szak | Költségtérítés/félév |
| *alapképzés* | *nappali* | *biológia* | *225 000,- Ft/félév* |
| *egységes, osztatlan képzés* | *nappali* | *állatorvosi* | *1 150 000,- Ft/félév* |
| *mesterképzés* | *nappali* | *biológus* | *350 000,-Ft/félév* |

*A párhuzamos képzésben, illetve a másoddiplomás képzésben részt vevő hallgatók számára a költségtérítés összege minden szakon ugyanannyi, mint az első oklevelüket megszerző hallgatóknak. Nincs engedmény a párhuzamos képzésben résztvevő hallgatóknál sem.*

*A költségtérítések összege a* ***…2015/2016.?*** *tanévtől idegen nyelvű képzésre beiratkozott hallgatók számára:*

|  |  |  |  |
| --- | --- | --- | --- |
| Képzési szint | Munkarend | Szak | Költségtérítés/félév |
| *egységes, osztatlan képzés* | *nappali* | *állatorvosi* | *6780,- EUR/őszi félév* |
|  |  |  | *4200,- EUR/tavaszi félév* |
|  |  |  | *5490,-EUR/ gyakorlati félév (magyarországi gyakorlat esetén)* |
|  |  |  | *300,-EUR/ vizsgakurzus* |
|  |  |  | *1830,- EUR/tantárgy/ résztanulmányi félév* |

#### 2. számú függelék

***Marek József******Oktatási Központ és******Kollégium díjai***

* az állatorvosi szakon, valamint a biológus BSc és MSc szakos államilag támogatott/állami (rész)ösztöndíjas hallgatók számára 7.800,-Ft + 3.200,-Ft felújítási alap (korábban 7.500,-Ft + 3.000,-Ft felújítási alap),
* Az állam által támogatott félévek felhasználása után tanulmányaikat megkezdő hallgatók számára 9.800,-Ft + 3.200,-Ft, felújítási alap (korábban 9.500,-Ft + 3.000,-Ft felújítási alap),
* Külsősöknek és költségtérítéses/önköltséges képzésben részt vevő hallgatók számára 22.650,-Ft. (22.150, -Ft volt)
* Érettségi előkészítősöknek: 4.200 Ft/nap (4.000,- Ft volt).

***Kulturális hozzájárulás díja***

a 2011/2012. tanév első félévétől

A befizetés módja a NEPTUN Tanulmányi rendszerén keresztül történik az alábbi összegekkel és időponttal.

**I. évfolyam:** A kulturális hozzájárulás díja 4000 Ft/I. félév, melyet NEPTUN rendszeren kell befizetni, október 15-ig, illetve március 15-ig. A kulturális hozzájárulás díja 2000 Ft/II. félév.

**II-V. évfolyam**: A kulturális hozzájárulás díja 2000 Ft/ félév, melyet NEPTUN rendszeren kell befizetni, október 15-ig, illetve március 15-ig.

V. évfolyam II. félévben nem fizet kollégiumi kulturális hozzájárulást.

Ha a jelzett időpont után 8 nappal nem jelenik meg a virtuális gyűjtőszámláján, akkor pótdíjat kell fizetni, melynek összeg 5.000 Ft/alkalom.

**Ezen összegekkel a Diák Bizottság rendelkezik. Külön témaszáma lesz a könyvelésben.**

**A befizetési határidő módosításra a Diák Bizottság Titkára adhat engedélyt.**

Az árak felülvizsgálatát a Szenátus végzi, minden év augusztus 31-ig.

#### 3. számú függelék

*Az ösztöndíjak százalékos felosztása*

*Az intézményi keretösszeg felosztása az egyes felhasználási jogcímek között*

1. *A rendelkezésre álló hallgatói normatívát az egyes évfolyamok és hallgatói juttatások között a következő arányok szerint kell megosztani:*

|  |  |
| --- | --- |
| *Megnevezés* | *Keret felosztási arányok %-ban* |
| *Tanulmányi ösztöndíj*  *Alap+tanulmányi teljesítmény* | *65%*  *~ 30+70 az arány* |
| *Szociális ösztöndíj*  *Rendszeres+rendkívüli* | *25%*  *90+10 az arány* |
| *ÁTE ösztöndíj* | *7%* |
| *HÖK működési tevékenységének támogatása* | *3%* |
| *Össz.:* | *100%* |

1. *A rendelkezésre álló nemzeti felsőoktatási* *ösztöndíjban részesülök normatíváját a következő arányok szerint kell felosztani:*

|  |  |
| --- | --- |
| *Megnevezés* | *Keret felosztási arányok %-ban* |
| *Nemzeti felsőoktatási ösztöndíj* | *100%* |

1. *A rendelkezésre álló kollégiumi normatív támogatás a kollégium működést finanszírozza.*

|  |  |
| --- | --- |
| *Megnevezés* | *Keret felosztási arányok %-ban* |
| *Kollégiumi elhelyezés* | *100%* |

1. *A rendelkezésre álló lakhatási támogatás normatíváját a következő arányok szerint kell felosztani:*

|  |  |
| --- | --- |
| *Megnevezés* | *Keret felosztási arányok %-ban* |
| *Kollégiumi felújításra* | *70%* |
| *Lakhatási támogatásra* | *30%* |
| *Össz.:* | *100%* |

1. *A rendelkezésre álló tankönyv- jegyzettámogatás, valamint a sport és kulturális tevékenység normatíváját a következő arányok szerint kell megosztani:*

|  |  |
| --- | --- |
| *Megnevezés* | *Keret felosztási arányok %-ban* |
| ***Tankönyv- és jegyzettámogatás*** | ***80%*** |
| *Tankönyv- és jegyzettámogatás a hallgatók részére (alanyi jogon)* | *56* |
| *Jegyzet előállítás* | *30* |
| *Elektronikus tankönyvek, tananyagok és a felkészüléshez szükséges elektronikus eszközök beszerzése* | *14* |
| ***Sporttevékenység támogatása*** | ***10%*** |
| *Sportszerek, sporteszközök beszerzése* | *80* |
| *Sportrendezvényeken történő részvétel támogatása* | *20* |
| ***Kulturális tevékenység támogatása*** | ***10%*** |
| *Egyetemi kulturális rendezvényeken történő részvétel (Equs napok, külföldi hallgatók bemutatkozó napja)* | *40* |
| *Karrier, életvitel, pályakövetés, tanácsadás, elismerések (díjak)* | *60* |

*Jelen paragrafusban meghatározott felosztások körét, valamint a rendelkezésre álló pénzeszközök egyes felhasználási jogcímek közötti felhasználási arányait az oktatási rektorhelyettes és a gazdasági igazgató évente felülvizsgálja és szükség esetén javaslatot tesz a Szabályzat módosítására.*

*A kulturális- és sporttámogatásokra beadott igényeket október 15-ig a DJB bírálja el.*

#### 4. számú függelék

***Fizetendő térítési díjak magyar nyelvű képzés esetén***

*Adminisztratív kötelezettség elmulasztása:*

1. *Késedelmes bejelentkezés/regisztráció 5 000,-Ft*
2. *Leckekönyv kitöltésének rontása (első beiratkozásnál) 2 000,-Ft*
3. *Tantárgytörlés regisztrációs időszakon kívül*

*(önhibából) 5 000,-Ft/tantárgy*

*4. Tantárgyfelvétel regisztrációs időszakon kívül 3 000,-Ft/tantárgy*

*Tanulmányokkal kapcsolatos kötelezettségek elmulasztása, kérelmek, vizsgadíjak:*

1. *Vizsgaismétlési díj 2. alkalommal (3. lehetőség) 5 000,-Ft/vizsga*
2. *Méltányossági vizsga 5 000,-Ft/vizsga*
3. *Záróvizsga ismétlési díja 5 000,-Ft/záróvizsga*
4. *Leckekönyv késedelmes leadása 3 000,-Ft*
5. *Szakdolgozat késedelmes leadása 5 000,-Ft*

*5. Fakultatív tantárgy kreditenkénti összege 25 000,-Ft áo szakon*

*6. Fakultatív tantárgy kreditenkénti összege 6 000,-Ft biológia szakon*

*7. Vadászati és vadgazdálkodási szakirány felvétele félévente 3 000,-Ft*

*8. Szolgáltatási díj 5 000,-Ft*

*9. Talár tisztíttatási díja 4 500,-Ft/alkalom*

*10.[[9]](#footnote-9) Díszoklevél (latin nyelvű) igénylése 9 500,-Ft/db*

*11. A hallgatói információs rendszerben szereplő kötelező adatok megadásának elmulasztása 3 000, Ft*

*12. Vizsgáról való igazolatlan távolmaradás 5 000, Ft*

*Ingyenes:*

* + *Vizsgaismétlés első alkalommal*
  + *Sikeres vizsga ismétlése*
  + *Tantárgyfelmentés*
  + *Fellebbezés*

*Tanulmányokkal kapcsolatos iratok pótlása, hitelesítése, igazolások – hallgatói jogviszonnyal rendelkezőknek*

*(Ügyintézési határidő 15 nap)*

1. *Leckekönyv másolat hitelesítés nélkül 1 500,-Ft*
2. *Leckekönyv másolat hitelesítéssel 2 500,-Ft*
3. *Leckekönyv másodlat kiállítása 10 000,-Ft/pld.*
4. *Érvényesítő matrica elvesztése esetén újabb igénylése 2 750,-Ft*
5. *Kollégiumi díj, fejlesztési díj befizetésének elmulasztása esetén pótdíj 5 000,-Ft*

*(a kollégiumi díjat, fejlesztési díjat minden hónap 31-ig kell kiegyenlíteni,* *kivételt képez szeptember  hónap ennek díját október 31-ig kell befizetni, a következő hónap 8-a után pótdíj kiírására kerül sor)*

*Tanulmányokkal kapcsolatos iratok pótlása, hitelesítése, igazolások – hallgatói jogviszonnyal nem rendelkezőknek*

*(Ügyintézési határidő 15 nap)*

1. *Elveszett leckekönyv pótlása törzskönyvi másolat 3 000,-Ft*
2. *Oklevélmásodlat kiállítása 5 000,-Ft illetékben*
3. *Transcript 5 000, Ft/pld*
4. *Certificate 2 000,Ft/pld*
5. *Oklevélmelléklet másodlat 10 000,Ft*

1. Módosította a Szenátus 15/2016/2017 SZT számú határozatával 2016.december 13-án. [↑](#footnote-ref-1)
2. Módosította a Szenátus …/2017/2018 SZT számú határozata 2017. december 12-én. [↑](#footnote-ref-2)
3. Módosította a Szenátus 15/2016/2017 SZT számú határozatával, 2016. december 13-án. [↑](#footnote-ref-3)
4. Módosította a Szenátus 15/2016/2017 SZT számú határozatával, 2016. december 13-án [↑](#footnote-ref-4)
5. Beillesztette a Szenátus 15/2016/2017 SZT számú határozatával, 2016. december 13-án [↑](#footnote-ref-5)
6. Módosította a Szenátus 15/2016/2017 SZT számú határozatával, 2016. december 13-án. [↑](#footnote-ref-6)
7. Beillesztette a Szenátus 15/2016/2017 SZT számú határozatával 2016.december 13-án. [↑](#footnote-ref-7)
8. Beillesztette a Szenátus 15/2016/2017 SZT számú határozatával 2016.december 13-án. [↑](#footnote-ref-8)
9. Módosította a Szenátus …2017/2018 SZT számú határozata 2017. december 12-én. [↑](#footnote-ref-9)